c: text/html

text:
- Tíðindi, mentan og ítróttur
TAKS í norðurlendskum tollsamstarvi
- Yvirlýsingin leggur dent á samstarvið millum tollmyndugleikarnar í Norðuratlantshavi, og við henni ber nú til at brúka upplýsingar og serfrøði hjá hvørjum øðrum, skrivar sjálvstýrið.
Í yvirlýsingini er dentur lagdur á høvuðsøkini:
narkohundar, skannig og beinleiðis eftirlit við vørum, vandalýsing og ætlanir fyri eftirlit, at keypa serútgerð, venjing og HR-avbjóðingar. Eisini fevnir yvirlýsingini um stýring og gjøgnumskygni.
Myndugleikarnir hava bundið seg til at hittast annaðhvørt ár á leiðslustigi fyri at tosa um tollstrategi, skrivar Sermitsiaq.
Sí eisini

robotstxt: allowed

filter: keep


text:
Arbeiðsbólkurin, sum skal gera ein antibiotikapolitikk fyri tað føroyska heilsuøkið er farin til verka.
Mikudagin, hin 29. november bjóðaði landsstýriskvinnan, Sirið Stenberg arbeiðsbólkinum vælkomin á teirra fyrsta arbeiðsfund.
Landsstýriskvinnan hevur sett hesi at manna arbeiðsbólkin:
- Djóni Sandberg Joensen, kommunulækni, formaður í bólkinum
- Shahin Gaini, serlækni, Landssjukrahúsið
- Hans Petur Nielsen, serlækni, Suðuroya sjúkrahús
- Lena Lamba, smittuverji, Landssjukrahúsið
- Súsanna Kass Kristiansen, farmaseutur, Apoteksverkið
- Ingrid Petersen, sjúkrarøktarfrøðingur/kliniskur samskipari, Klaksvíkar sjúkrahús
- Irena Nolsø, fulltrúi, Heilsu- og innlendismálaráðið
- Kristianna Larsen á Lofti, leiðslufulltrúi, samskipari fyri verkætlanina, Heilsu- og innlendismálaráðið
Ávaringar eru komnar bæði frá okkara egnu serfrøðingum og eisini uttaneftir um, at vandin er stórur fyri antibiotikamótstøðuføri á heilivági, sum í dag verður ordineraður. Landsstýriskvinnan hevur tí gjørt av at fáa gjørt ein antibiotikapolitikk, sum skal fevna um bæði sjúkrahúsini og primera geiran. Á henda hátt at fáa alt heilsuverkið inn undir ein og sama antibiotikapolitikk.
Í viðmerking sigur Sirið Stenberg, landstýriskvinna:
“Eg fegnist um, at okkara fremstu fakfólk hava tikið sæti í arbeiðsbólkinum, sum skal gera ein antibiotikapolitikk fyri heilsuøkið í Føroyum. At hesi, sum dagliga arbeiða við sjúklingum, sum hava antibiotika fyri neyðini, vita hvat talan er um, og hvat vandin kann verða, um antibiotika ein dagin ikki virkar til endamálið.
Mótstøðuføri er ein stór avbjóðing fyri okkum og ikki minst fyri tey heilsustarvsfólk, sum hava ábyrgd av, at sjúklingar fáa bestu viðgerð. At fáa ein samskipaðan politikk fyri økið, verður ein tryggleiki og ein vinningur bæði fyri tey, sum starvast innan økið eins væl og fyri sjúklingarnar og fyri alt samfelagið”.
Longu í dag er samstarv innan infektión og yvirveking av smittandi sjúkum, hetta í sambandi við at fáa knýtt Føroyar at einum felags infektiónssamstarvi. Eitt nú var stór áhugaverd altjóða antibiotikaráðstevna í Føroyum í august, sum Shahin Gaini, serlækni og granskari stóð fyri.
So sigast kann, at arbeiðið hevur longu verið í gongd í eina tíð, men antibiotikapolitikkur fyri heilsuøkið í Føroyum, sum landsstýriskvinnan nú hevur sett á skinnaran, hevur manglað.


text:
Í sambandi við 8. mars tiltakið í fjør setti Kvinnufelagið fram trý ynskir, sum skulu viðvirka til at fremja javnstøðu í Føroyum og harvið minka um tann kynsmun, sum framvegis er galdandi. Eitt av hesum ynskjum var at víðka § 8 í javnstøðulógini til eisini at fevna um vinnuligt virksemi hjá tí almenna. Hóast Johan Dahl, landsstýrismaður í javnstøðumálum, á 8. mars tiltakinum hjá Kvinnufelagnum, boðaði frá, at hann fór at virka fyri javnstøðu á hesum økinum, kunnu vit bara staðfesta, at higartil hevur landsstýrið tíðanverri einki gjørt í hesum málinum.
Tað er tí at fegnast um, at Bjørt Samuelsen, løgtingskvinna, og Aksel V. Johannesen, løgtingsmaður, hava lagt eitt uppskot fyri Løgtingið um at broyta javnstøðulógina, so lógin eisini kemur at fevna um almenn partafeløg. Hetta uppskotið er fult í tráð við ynski hjá Kvinnufelagnum um broyting í javnstøðulógini. Kvinnufelagið vónar, at uppskotið hjá Bjørt Samuelsen og Aksel Johannesen verður samtykt í Løgtinginum. Uppskotið kemur til 1. viðgerð í Løgtinginum fríggjadagin 7. mars 2014.


text:
• Nótir
• Trol
• Gørn
Hvar kann tað latast inn?
Privat: Á kommunalu endurnýtsluplássini.
Vinna: Eftir avtalu við IRF á tel. 414243.
Hvar fer tað? Til plast endurnýtslu uttanlands.
Um tú vilt vita meira:
Tá ið nótir, trol og gørn vera latin inn, skal tað vera uttan endar, flot, blýlínur, veirar o.t.
• Flot og kúlur úr PVC verða tyrvd.
• Lemmar og keta kunnu latast inn sum jarn og metal til endurnýtslu.
• Leys gummibobbens, rockhopparar og annað gummi verður brent.
Um tú hevur stórar nøgdir av einum og sama slagi av nótum, trolum ella gørnum, so eru góðir møguleikar fyri, at hetta letur seg endurvinna. Set teg í samband við okkum og hoyr nærri.


text:
- Sum kunnugt haldi eg ikki fram sum høvuðsungdómsvenjari hjá HB næsta ár. Eg havi í hesum sambandi fingið nógvar viðmerkingar, har fólk halda, at eg longu eri givin sum venjari, og at tað er ósemja millum meg og HB. Eg ynski tí at siga frá, at einki stríð er millum meg og HB, og at eg haldi fram sum venjari til avtala okkara fyri hetta árið er endað.
Eg havi havt tað øgiliga gott í HB og havi verið væl móttikin frá fyrsta degi. Eg havi havt gott samskifti við hjálparfólk og leikarar, og foreldrini hava verið fyrimyndarlig. Eg vil tí takka øllum fyri tíðina í HB, ikki minst fyrrverandi formanninum, Finnboga Arge, ið bjóðaði mær at koma til felagið.
Sjálvur hevði eg verið til reiðar at hildið fram eina tíð enn, men eg virði sjálvsagt, at leiðslan í HB hevur avgjørt at royna okkurt nýtt. Eg ynski teimum eisini bestu eydnu við arbeiðinum at fáa fótbóltsmenningina í felagnum uppá eitt enn hægri støði.
Tá ið eg byrjaði í felagnum, fekk eg at vita, at HB er eitt felag við vinnaramentan, og tað havi eg roynt at arbeitt eftir. Hesi 5 árini hava ungdómsliðini hjá HB vunnið flestu kappingar í Føroyum og hava eisini fingið góð úrslit á ferðum í Danmark og Íslandi.
Hetta hevur ikki verið ein sjálvfylgja, men er úrslit av tí góða ungdómsarbeiði, ið vit saman hava bygt upp. Alt er gjørt við toymisarbeiði, og eg vil takka øllum venjarum og øðrum, ið hava hjálpt til við hesum.
Í HB hava vit eisini eina góða breidd av ungum leikarum, og eg eri m.a. errin av, at vit í ár spæla við tveimum unglingaliðum, og tveimum liðum í meistarabólkinum hjá ávikavist dreingjum og smádreingjum, umframt hópin av øðrum liðum.
Tilsamans hava tað í ár verið umleið 300 dreingjaleikarar í HB, so tað hevur sjálvsagt verið krevjandi at fáa alt at ganga upp við venjingartíðum, liðum, dystum, kappingum og øðrum.
Mín arbeiðsháttur byggir á eina hugsan, um bæði at hava góða leikaramenning og at røkka góðum úrslitum. Sjálvur haldi eg eisini, at leikarar í HB dáma væl at vinna, men fyri at vinna má man venja nógv og rætt, hvíla millum venjingar, liva sunt og alla tíðina betra seg fysiskt, tekniskt og mentalt.
Hesi tingini hava stóran týdning, og teir leikarar sum hava sterkan vilja og alla tíðina arbeiða við at gerast betri koma vanliga eisini longst. Við hjálp frá góðum venjarum og góðum baklandi eru tað hesir leikarar, sum síggjast aftur á vinnandi ungdómsliðunum og mennast so mikið nógv, at teir seinni kunnu spæla fótbólt á høgum støði í Føroyum ella uttanlands.
Í fjølmiðlunum havi eg sæð, at HB hevur sett sum mál at betra um ungdómsarbeiðið, tí ov fáir spælarar enda á besta liðnum. Serliga tá hugsað verður um øll tey meistaraheitini HB vinnur í ungdómsfótbólti.
Hesum eri eg ikki samdur í, m.a. tí tað sjálvt við góðum ungdómsarbeiði er avmarkað, hvussu nógvar leikarar tú kanst spæla inn á besta liðið í senn. Í løtuni eru 11 leikarar, sum eg havi arbeitt við í ungdómsdeildini, ið eru við ella rundan um Effo-hópin.
Í hvønn mun hesir gerast leikarar á besta liðnum veldst m.a. um, hvussu leikararnir verða mentir víðari frá ungdómsdeildini, og í hvønn mun felagið ætlar at spæla hesar leikarar inn á besta liðið ella velur aðrar leikarar í staðin.
Herumframt eru eisini 4 leikarar, sum eru farnir úr HB og nú spæla við útlendskum feløgum, og skjótt fara aðrir helst sama veg. Sjálvur havi eg fyrr eisini arbeitt við ungdómi í øðrum føroyskum feløgum, og tað er hugaligt at síggja, at eisini leikarar frá tí tíðini spæla í bestu deildini.
Sum høvuðsungdómsvenjari er tað eisini stuttligt at síggja, at seinast U17-landsliðið varð úttikið, vóru heili 6 leikarar við, ið hesi síðstu 5 árini hava verið partur av okkara ungdómsdeild, og herumframt eru aðrir 6 leikarar úttiknir til komandi uppgávur hjá U15-landsliðnum.
Í hesum og yngri árgangum eru eisini nógvir aðrir góðir leikarar, sum við røttum hugburði og góðum venjarum kunnu mennast víðari frá góðum ungdómsleikarum til komandi Effo-leikarar. Hetta krevur tó sjálvandi, at tað eisini aftaná árini í ungdómsdeildini verður arbeitt miðvíst víðari við leikarunum.
Hesi 5 árini havi eg møtt nógvum liðum og hitt nógvar venjarar úr øðrum feløgum. Eg havi stóra virðing fyri tí ungdómsarbeiði, ið verður gjørt í nógvum av hinum feløgunum, og ynski eisini at takka teimum fyri gott samstarv.
Samstundis eri eg glaður fyri, at fleiri feløg hava lagt merki til tey góðu úrslit, ið vit hava rokkið í ungdómsdeildini hjá HB, og eg vóni, at henda menning heldur fram. Eg eri eisini glaður fyri, at eg móti endanum av kappingarárinum 2015 kundi hjálpa felagnum sum høvuðsvenjari hjá Effo-liðnum, og at vit tað árið megnaðu at tryggja felagum rætt til at spæla dystir í Europa Cup.
Sum sagt haldi eg fram sum høvuðsungdómsvenjari nakað enn. Í fyrsta lagi skulu síðstu dystirnir avgreiðast, og aftaná tað er ætlanin at skipa fyri vetrarvenjing á sama hátt sum undanfarin ár. Hvat eg fari at arbeiða við komandi ár, havi eg ikki tikið avgerð um enn, men helst verður tað okkurt, ið hevur við fótbólt at gera. Um tað verður í Føroyum ella aðra staðni, havi eg heldur ikki tikið avgerð um enn.
Eg havi knýtt nógv vinabond í HB, og tað eri eg takksamur fyri. Eg fari tí at enda við enn einaferð at takka tykkum øllum fyri hesi 5 árini og ynskja tykkum alt tað besta, bæði við fótbóltinum, men eisini við øllum øðrum.
Heilsan
Milan Cimburovic


text:
Viðv.: Dagføring av kunngerðum á patentøkinum
Patentøkið varð dagført í 2015. Kunngerðirnar á økinum skulu dagførast sammsvarandi, og Patent- og Varemærkestyrelsens hevur sent Uttanríkis- og Vinnumálráðnum uppskot til kunngerðir, sum við hesum verða sendar til hoyringar:
- Bekendtgørelse for Færøerne om ansøgning og registrering m.v. af varemærker og fællesmærker
- Bekendtgørelse for Færøerne om ansøgning og registrering af design
- Bekendtgørelse for Færøerne om patenter
- Bekendtgørelse for Færøerne om henlæggelse af visse beføjelser til Patent- og Varemærkestyrelsen
- Bekendtgørelse for Færøerne om vederlag for Patent- og Varemærkestyrelsens opgaveløsning, særlige ekspeditioner, udskrifter m.v.
- Bekendtgørelse for Færøerne om Ankenævnet for Patenter og Varemærker
Kunngerðirnar innihalda útfyllandi reglur (meira nágreiniligar reglur) av ásetingunum í lógunum um viðgerðina av umsóknum og skrásett vørumerki, design og patentir.
Bekendtgørelse om brugsmodelansøgningers og registrerede brugsmodellers behandling skal eisini setast í gildi í Føroyum. Við tað at kunngerðin, sum galdandi er í Danmark, í løtuni verður endurskoðað, verður ígildissetan í Føroyum av hesi kunngerð at bíða, til kunngerðin er endurskoðað.
Svar frá Samskifti
Samskifti hevur ongar viðmerkingar til kunngerðirnar á patentøkinum.


text:
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertirFyri haldarar
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...Fyri haldarar
Arkitekturur skal yvirliva skiftandi krøv
Selmar Nielsen stendur á odda fyri SNA, sum við sínum umleið 30 starvsfólkum er størsta arkitektafyritøka í FøroyumFyri haldarar
Bolla-Jóanes: Eitt hart lív hevur ikki dripið ta ektaðu gleðina
Allan desember mánað er Jóanes Kaystenson Andreasen jólamaðurin Kjøtkrókur. Á tann hátt gevur hann aftur eitt sindur av tí...Fyri haldarar


text:
- Tíðindi, mentan og ítróttur
Malan vann Mercedes-bilin
Tann 13. oktober kunngjørdi Kringvarpið, at allir spældir gekkaseðlar eisini vóru lutaseðlar í einari kapping um ein Mercedes bil, og í kvøld endaði kappingin.
Hepni vinnarin gjørdist Malan Nón Bjartalíð, sum varð heldur tikin á bóli, tá Kringvarpið ringdi, tí hon hevði ikki spælt gekk.
Malan hevði tó keypt ein gekk, sum hon hevði givið ommu síni at spæla.
Tann gekkaseðilin sendi omman inn, og var tað júst hesin seðil, sum varð fiskaður upp úr ein stórum bunka av gekkaseðlum. Johnny í Grótinum, Kringvarpsstjóri, fann vinnaraseðilin, og hann fortaldi, at upp ímóti 80.000 gekkaseðlar vóru við í kappingini um bilin.
Kringvarpið vil takka øllum, sum hava spælt við og eisini ynskja Maluni hjartaliga til lukku við bilinum.
Sí eisini


text:
Í 19. og 20. minutti høvdu vit aftur 2 góðar royndir. Fyrst var tað trunkaspæl í ÍF brotsteiginum, sum endar við, at bólturin verður bjargaður á strikuni. Síðan royndi Adrian seg við góðum skoti, men tíverri beint við síðuna av. Í 24. minutti er tað aftur í okkara høgru síðu tað sker. Heri og Jógvan Rói hava bóltin, sum síðani endar hjá Róki. Har var eingin at spæla til hjá Róki, og tá hann fekk gott pláss, valdi hann bara at senda eitt skot móti málinum, har bólturin smeyg sær inn heilt uppi við samankomingina. Flott mál.
10 minuttir seinni er Stankov aftur leysur móti málmanninum, men í tveimum royndum klárar Henrik í málinum at verja fyri. Løtu seinni hava fuglfirðingar sina fyrstu roynd móti okkara máli, tá Alex sendir eitt gott skot móti málinum, men beint við síðuna av. Restin av fyrra hálvleiki var meira friðarlig, men 2-0 leiðsla í hálvleikinum kendist væl, tó at hon átti at veri størri.
Tiverri komu vit ikki so væl út til seinna hálvleik, og gestirnir tóku nú yvir og settu okkum undir trýst. Tað góða spælið frá fyrra hálvleiki var ikki at síggja, og vit høvdu trupult við at spæla okkum úr trýstinum. Tað mátti enda gali, og tað gjørdi tað eisini í 51. minutti, tá ein bóltur brádliga endar hjá Andy Olsen, sum rættuliga leysur sleppur at smekka bóltin í netið til 2-1. Hóast ávaringina, so gingu einir 10 minuttir afturat, áðrenn vit fingu fatur í dystinum aftur.
Onkur møguleiki spurdist burturúr, m.a. tá Heri legði ein góðan bólt til Stankov, sum royndi at hæla bóltin í netið, men málverjin vardi fyri. Løtu seinni er tað innskifti Dánjal Pauli Lervig, sum smekkar til úr spískum, men við síðuna av. Í 75. minutti fær Adrian bóltin á miðjuni. Hann driblar móti málinum, og snýtur fleiri ÍF'arar á vegnum. Í góðari støðu leggur hann so bóltin til Stankov sum smekkar bóltin í málið til 3-1. Flott av bæði Adrian og Stankov. Gleðin var tó stokkut, tí bara 2 minuttir seinni verður eitt ÍF fríspark sent inn í okkara brotsteig, har Ndende er hægstur og skallar bóltin í málið til 3-2.
Hetta tók tó ikki mótið frá okkara monnum, og í 80. minutti er tað innskiftið Pingel sum sendir eitt gott skot móti málinum, men aftur vardi málverjin væl fyri. 5 minuttir seinni er tað Jógvan Rói sum leggur bóltin út frá til Adrian, sum leggur bóltin í hina síðuna til Dánjal Paula sum við einum dreymahøggi smekkar bóltin inn við nærmastu stong til 4-2 og dysturin avgjørdur. Í síðsta minutti er tað Heri sum við góðari roynd sendir bóltin upp í málhornið, men aftur var málverjin har og vardi fyri. Eftir hetta hendi ikki tað stóra, og sostatt fingu vit 3 týdningarmikil stig í skjáttuna umframt nøkur sera góð mál.
Samanumtikið var talan um eitt fult uppibornan sigur, og ikki minni gleðiligt var tað at síggja eitt gott liðavrik, har gott spæl og høg leikferð eyðkendi HB liðið ein stóran part av dystinum. Tað vilja vit gjarna síggja meira av leygardagin 3. juni, tá vit skulu á Dungasand at spæla móti 07 Vestur.
HAGTØLINI
Effodeildin, 10. umfar sunnudagin 28. mai 2017 kl. 15.00 í Gundadali
HB - ÍF 4-2 (2-0)
1-0 Aleksandar Stankov 3’
2-0 Rókur av Fløtum Jespersen 24'
2-1 Andy Olsen 51'
3-1 Aleksandar Stankov 75'
3-2 Ndende Adama Guéye 77'
4-2 Dánjal Pauli Lervig 85'
Gult kort: Adrian Justinussen
Liðið:Teitur M. Gestsson – Jógvan Rói Davidsen, Bartal Wardum, Heri Hjalt Mohr, Daniel Johansen (Dánjal Pauli Lervig 59), Poul Thomas Dam, Ári Mohr Jónsson, Adrian Justinussen, Tróndur Jensen (Heðin Hansen 61) Rókur av Fløtum Jespersen og Alexandar Stankov (Sebastian Pingel 79)
Óbrúktur eykaleikarar:Mattias Lamhauge, Levi Hanssen, Martin Bergvold og Símun Samuelsen
Á beinkinum:Sigríður Clementsen, Rasmus Nolsøe, Tróndur Vatnhamar, Uni Nielsen og Allan Dybczak
Dagsins maður: Adrian Justinussen
Dómari: Lars Muller
Hjálpardómarar: Regin Egholm og Petur Páll Winther Hentze
4. dómari: Rani A. Skaalum
Myndir:Rakul Hansen


text:
P/f Luna, eisini kent sum fyritøkan Hiddenfjord, hevur nú fingið loyvi frá Heilsufrøðiligu Starvsstovu at ala í Víkum í Vágum. Tað skrivar kvf.fo. P/f Luna søkti um loyvi at ala í Víkum fyri umleið tveimum árum síðani, og hósdagin fingu tye boð frá Heilsufrøðiligu Starvsstovu, at umsóknin var gingin á møti.
P/f Luna alir eisini í Sørvágsfirði og Vestmannasundi. Loyvi teirra í Vestmannasundi bleiv í juni í ár longt 12 ár. Loyvið í Sørvágsfirði gongur út um eitt hálvt ár, og hetta hevur P/f Luna eisini søkt um at fingið longt.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Leggja Russland undir at bróta fólkarættin
13 dagar eru nú gingnir, síðani norski rækjutrolarin Remøy varð hildin aftur av russisku vaktar- og bjargingartænastuni. Síðani hevur skipið fingið noktað at fara úr Murmansk, har tað liggur fyri akkeri.
Norska Sjómannafelagið finst nú harðliga at russisku myndugleikunum.
– Vit mótmæla hvassliga, at russisku myndugleikarnir halda skip og manning sum gíðslar og bróta fólkarættin, skrivar Norska Sjómannafelagið í tíðindaskrivi.
Remøy-málið
Russiska vaktar- og bjargingartænastan tók trolaran í Murmansk 10. mai.
Manningin á Remøy telur 17 mans, tveir føroyingar og 15 norðmenn.
Russisku myndugleikarnir hava kravt veðhald upp á 90 miljónir norskar krónur fyri at lata trolaran fara úr Murmansk.
Meðan bíðað verður eftir eini loysn, verður arbeitt við at fáa skift manningina út.
– Hinumegin alt vit og skil
Í tíðindaskrivinum vísir felagið á, at avleiðingarnar av støðuni er, at manningin ikki sleppur heim, og at reiðaríið missir nógvar pengar.
– Hetta er eitt átak frá russisku myndugleikunum hinumegin vit og skil, sigur leiðarin í Sjómannafelagnum, Johnny Hansen.
Norskir miðlar hava roynt at koma í samband við russisku sendistovuna í Norra fyri at fáa eina viðmerking til hørðu atfinningarnar frá sjómannafelagnum, men higartil uttan úrslit.
Orsøkin til, at trolarin verður hildin aftur skal vera, at ein feilur varð avdúkaður í loyvisskjølunum, sum trolarin skal hava fyri at kunna fiska í russiskum sjógvi. Norska Kystdirektoratið hevur av misgáum ikki krossað av fyri rækjuveiðu í umsóknini hjá rækjutrolaranum til russisku myndugleikarnar, sum tað átti at havt gjørt.
Navarsete krevur svar
Liv Signe Navarsete úr Senterflokkinum, sum eisini situr í uttanríkisnevndini, hevur biðið uttanríkisráðharran Børge Brende um svar upp á, hvat hann ætlar at gera fyri at fáa loyst málið.
– Hetta er eitt mál, har norski staturin hevur gjørt eitt mistak, men sum manningin á skipinum og reiðaríið nú noyðast at taka avleiðingarnar av. Tað er tí umráðandi, at norsku myndugleikarnir arbeiða skjótt fyri at loysa málið, skrivar Navarsete í viðmerkingunum til fyrispurning sín.
Brende hevur ikki svarað spurninginum enn.
Má bera skjótt at
Sjómannafelagið sigur, at uttanríkisráðharrin má bera skjótt at.
-Støðan kann bera í sær, at norsk arbeiðspláss koma í vanda, um onki hendir, sigur felagið.
Liv Signe Navarsete
- Eg vóni, at uttanríkisráðharrin raðfestir at fáa hetta í rættlag sum skjótast, sigur Johnny Hansen. Alt annað kann ikki góðtakast, leggur hann aftrat.
Kelda: maritime.no


text:
Árnafjørður
Árnafjørður er bygdin mitt í Norðoyggjum, hon liggur á leiðini ímillun Klaksvík og Norðdepil, ella rættari, ímillum tunellirnar á Borðoynni.
Árnafjørður er eitt sera gott pláss til kappróður, hetta kemst serliga av, at tað ikki so lættliga blívur óslætt eins og aðrastani í landinum, tað ger at tað ber til at venja í bátinum mestsum hvønn dag frá tí at hann fyrstu fer verður flotaður, sum dømi kunnu vit nevna, at tað vóru góð venjingarlýkindi í Árnafirði í 2005 meðan bátsmanningarnar í Klaksvík og í Norðdepli/Hvannasundi ikki hættaðu sær at at flota bát.
Áðrenn Norðoyastevnu 2005 var Árnfirðingur eina viku í Klaksvík og vandi, eftir hesa vikuna vóru menn á einum máli um, at venjingarnar ikki kundu samanberast, tí tað altíð er sera keðilig alda inni á vágni í Klaksvík, og verður tað trupult at fáa ein róligan róður har.
Ein fyrimunur ið Árnafjørður hevur fram um aðrar firðir í Føroyum er, at tað er sera friðarligt vi bátaferðslu, tað ger at kappróðrarbátarnir fáa betur lagt venjingarnar til rættis uttan at hugsa um óvæntaða ferðslu.
Vit á heimasíðuni vóna, at tað í framtíðini verða meira enn tann eini báturin at síggja á víkini.


text:
Atlantbib á vitjan í Skúlanum við Streymin
Atlantbib.org ein nordpluss verkætlan
Í tríggjar dagar hevur Skúlin við Streymin havt vitjan av 13 lærararum úr Kolding DK, Halmstad SE og Klæbu NO.
Atlantbib.org er ein verkætlan, sum hevur til endamáls at skriva talgildar yrkisbøkur til teir ynsktu árgangirnar í skúlanum. Tað eru lærarar og næmingar, sum skriva, umseta og lesa bøkurnar inn. Allar bøkurnar verða umsettar til danskt, norskt, svenskt og føroyskt. Fyri kortum vóru eisini nakrar bøkur umsettar til íslenskt og grønlenskt.
Sjálvt um bøkurnar eru til teir ynsktu flokkarnar í skúlanum, so er sjálvt arbeiðið við at skriva bøkurnar, umseta og lesa bøkurnar inn, sera væl egnað til miðdeildina og eisini til hádeildina.
Tað er norðurlandaráðið, sum ígjøgnum Nordpluss sprog stuðlar verkætlanini.
Ímeðan lærararnir hava vitjað her, hava teir búð á Gjárgarði. Ein partur av tíðini hevur verið brúktur til at eftirmeta og at leggja framtíðar ætlanir fyri verkætlanina. Ein annar partur av tíðini var brúktur til skúlavitjan, mentunarupplivingar, náttúruupplivingar og matupplivingar.


text:
Rohingya muslimar hava hildið til í Myanmar í mong ættarlið. Hóast hetta, hava teir aldrin verið góðkendir sum íbúgvar í Myanmar og eru leingi blivnir forfylgdir og illa viðfarnir. Tískil er tað ikki óvanligt at rohingyafólkini velja at flyta úr Myanmar.
Men seinasta mánaðan eru rohingyafólkini byrjaði at flýggja úr Myanmar í hópatalið. Tann 25. august hendi tað, at nakrir víðgongdir rohingyamenn lupu á nakrar politistøðir í Myanmar. Hetta fekk myanmarska herin at svar sera ógvusliga aftur, og er eldur settur á fleiri rohingyabygdir. Tað skrivar DR.
Hendan forfylgingin er blivin so ógvuslig, at seinasta mánaðin er ein triðingur av teimum 1,1 milliónum rohingyafólkinum flýggja úr Myanmar, tvørtur um markið til Bangladesh. Tað er umleið 300.000 fólk. Um gongdin heldur fram við somu ferð, verða øll rohingyafólkini í Myanmar flýggjaði um ein mánaða.
ST kallar hetta eitt skúladømi uppá etniska útreinsing.
Rohingyafólkini eru ikki væl lýdd millum buddistiska fleirtalið í Myanmar. Tí kann hugsast, at myanmarski herurin hevur fólkið við sær, í sínu harðrendu viðferð av rohingyafólkinum.
Politiski leiðarin í Myanmar, Aung San Suu Kyi, er undir stórum trýsti frá útheiminum fyri at ikki handfara støðuna nóg væl.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Er tú ein teirra, sum ætlar at skipa fyri einum nýggjársbálið, skal tú venda tær til kommununa og biðja um loyvi.
Tað minnir Umhvørvisstovan á nú nakrir dagar eru eftir til ársskiftið.
Tað er ikki loyvt at brenna stór bál uttan at kommunan hevur givið loyvi. Bál, sum eru størri enn 1,2 m í tvørmát, eru at rokna sum stór bál, verður sagt.
Tað er ikki alt, sum kann tveitast á eitt bál. Einans brenni, sum ikki dálkar, kann brúkast, t.d. óviðgjørdur viður og pappír og greinar.
Tað er ikki loyvt at brenna burturkast.
Leivdir frá bálum skulu takast upp beinanvegin og latast til kommunalu móttøkustøðina fyri burturkast.
Um bál elva til ampa, hevur kommunustýrið ábyrgdina av, at bálið verður sløkt og at leivdirnar verða koyrdar á kommunalu móttøkustøðina fyri burturkast.
Kelda: us.fo


text:
Svangaskarð 7
Fo-650 Toftir
Teldupostur: barnagardur@nes.fo
Leiðari: Tóra Johannesen, námsfrøðingur, Tlf. +298 448760/565021
BARNAGARÐURIN
Gullsóljan hevur 18 børn, 3-5 ár
Tlf. +298 565025
Dreymasóljan hevur 18 børn, 3-5 ár
Tlf. +298 565026
Sóldøgg hevur, Skúlabólkurin 18 børn 5-6 ár
Tlf. +298 565027
Sólarglottin hevur 16 børn 3-5 ár
tlf. +298 565024
Sólareyga hevur 23 børn – 3-5 ár
Tlf. + 298 565022
VØGGUSTOVAN
Blákollan hevur 12 børn 0-3 ár
Tlf. +298 565035
Smæran hevur 12 børn 0-3 ár
Tlf. +298 565036
Summardáin hevur 12 børn 0-3 ár
Tlf. +298 565037
Endamál
Barnagarðurin er ætlaður børnum 3 – 7 ár og Vøggustovan er ætlað børnum 0 til 3 ár. Barnagarðurin og Vøggustovan hava opið frá kl. 07.00 – 17.15.
Stovnarnir lata aftur hesar dagar kl. 12.00
• Grundlógardag
• Ólavsøkuaftan
Afturlatið er hesar dagar
• Allar vanligar leygar-, sunnu- og halgidagar
• Dagarnar millum jól og nýggjár
• Flaggdagin
• Ólavsøkudag
• Ein ráleggingardag um árið, fríggjadagin eftir Kristi himmalferðardag
• Summarfrítíðin er í viku 29, 30, 31 og 32
FORELDRARÁÐIÐ
• Gevur leiðaranum ráð og vegleiðing
• Arbeiðir fyri at styrkja um samstarvið millum heim, stovn og kommunu.
Í ráðnum skulu verða 3-5 limir, valdir fyri 2 ár í senn. Fyri hvønn lim verður ein varðalimur valdur.
Foreldraráðið 2017/2018
Durita Hansen
Hanna Krista Poulsen
Kristian Erling Vígdá
Varalimir:
Jóna Hansen
Herborg Petersen
Maria Dalbúð
Børnini
-heilan dag: eiga at vera komin kl. 09.30, um ikki onnur avtala er gjørd.
-fyrrapart: eiga at vera komin áðrenn kl. 09.00 og eiga at vera á veg heim kl. 12.30.
-seinnapart: kunnu koma kl. 12.30 og eiga at vera komin áðrenn kl. 13.00.
Foreldrini, ella tey sum koma við barninum, verða vinarliga biðin um at hjálpa barninum úr klæðunum og fylgja tí inn í stovuna.
Minnist til at siga einum av teimum vaksnu frá, at barnið er komið. Minnist til at siga einum vaksnum frá, tá barnið fer heim.
Matur
Barnið fær morgunmat á stovninum, um tað ikki hevur etið, tá ið tað kemur.
Børn, sum ganga heilan dag og hálvan dag fyrrapart, hava matpakka við at eta á middegi.
Børnini fáa millummála uml. Kl. 14.30 – 15.00.
Sjúka og frídagar
Er barnið sjúkt ella í viðgerð við heilivági, kann tað ikki koma í barnagarð.
Boðið frá áðrenn kl. 9.30, tá barnið verður heima vegna sjúku ella tað hevur ein frídag.
Barnagjaldið
* Gjaldið til barnagarðin kr. 1.900,-
* Gjaldið til vøggustovurnar kr. 2.200,-
* Nes kommuna letur systkinaavsláttur, soleiðis at ein familja við fleiri enn 2. børnum, bert skal gjalda fyri tvey ansingarpláss. T.v.s. at tá 3. barnið hjá einari familju kemur í kommunala ansing, fellur gjaldið fyri tað elsta barnið burtur.
Juli mánaði gjaldsfríður.
Konto í BankNordik: 6460-169.751.1
Gjaldsreglur
Goldið verður forút við gjaldsskipan 01. í hvørjum mánaði.
Um eftirstøðan fer upp um 3 mánaðar, kann barnið verða uppsagt.
Frípláss
Møguleiki er at søkja um frípláss, eftir ávísum treytum.
Sig dagstovnapláss upp
Dagstovnapláss skal sigast upp í seinasta lagi ein mánaða, áðrenn barnið gevst, og skal hetta verða til tann fyrsta í mánaðinum.
Uppsøgnin av dagstovnaplássinum fer fram hjá leiðaranum.
Klæðir
Latið barnið í eftir veðrinum.
Umframt hetta eiga børnini at hava:
• Regnklæðir
• Gummistivlar
• Kavadrakt
• Ullintar hosur og vøttir
• Skiftiklæðir, sum liggja í rúminum hjá barninum
• Inniskógvar, hosur ella skóleistar at vera inni í, um foreldur og barn ynskja tað.
• Vøggustovubørnini hava sjálvi bringuklút við
Foreldrini eiga at halda skil á klædnarúminum hjá barninum.
Foreldrini syrgja fyri at røttu klæðini eru í rúminum, so tað er lætt hjá tí at skifta.
Av trygdarávum skulu børnini ikki hava hálsturrukløð á stovninum.
Ruddið rúmið hvønn fríggjadag!
Navnið á barninum skal verða í klæðunum.
Leikur
Eftir avtalu við starvsfólkið kann barnið hava leiku við á stovnin.
Stovnurin hevur onga ábyrgd av, um leikur, sum barnið eigur, brotna ella hvørva.


text:
AB vitjar sunnudagin
1. lið24-05-2013 - Jónfinn Petursson
Undan 11. umfari í Effodeildini: HB – AB
Sunnudagin er aftur grannauppgerð á skránni í Gundadali. Lítlibeiggin av Argjum kemur á vitjan. Hetta er samstundis dysturin, har toppur møtir botni.
AB hevur enn ikki megnað at vinna í ársins Effodeild. Men hóast tveir javnleikir og átta tap hevur tað mangan verið nær við, men tað hevur bara verið stong út.
Í fleiri av dystunum hava gestirnir verið væl við og høvdu saktans kunnað fingið meiri burturúr. Eitt nú í síðstu viku tá ÍF var á vitjan úti í Vika.
Vit fingu eina skøvu í lakki, tá vit í seinasta umfari leiktu javnleik móti grannunum fyri sunnan.
Sjálvt um vit komu framum við tveimum, megnaðu vit ikki at gera enda á mótstøðuni og tí bleiv tað loksins ti,l at vit máttu renna aftaná.
Vit vístu tó góðan stríðsanda og komu afturí aftur, og tá Christian skoraði útjavnandi málið, sóu vit dygdir, ið eyðkenna eitt gott oddalið.
Avgerandi sunnudagin verður eins og í øllum hinum dystunum at hava høvdið við og koyra uppá tað, sum vit duga. Eitt sindur av heppni skal helst eisini til. Men við allari virðing fyri AB eiga vit at koyra hendan dystin heim.
Vit gleða okkum at fáa AB og allar teirra fjepparar á vitjan sunnudagin og ynskja øllum hjartaliga vælkomin í Gundadal, okkara leikvøll. Dysturin byrjar kl. 15.00.
Koyr á, HB!!!
Allir dystirnir í 11. umfari eru hesir:
2405 ÍF – EB/Streymur
2605 TB – 07 Vestur
2605 HB – AB
2605 KÍ – NSÍ
2605 Víkingur – B36


text:
Ávirkan av havumhvørvi á útbreiðslu hjá fiski á føroyska landgrunninum
[Effects of marine climate on the spatial distribution of fish species on the Faroe Shel]
BS-uppgáva í lívfrøði, januar 2010, Náttúruvísindadeildin
Skrivað hava: Helga Bára Mohr Vang & Hannipoula Olsen
Innanhýsis vegleiðari: Eyðfinn Magnussen
Uttanhýsis vegleiðari: Hjálmar Hátún, Havstovan
Les greinina "Tveir nýggir biologar", sum stóð á heimasíðu okkara 2. februar 2010
Samandráttur
Hitamátingar í Føroyskum sjógvi í árunum 1994-2008 vísa eina øking uppá 0.8°C. Hetta vekjur spurnartekin, um ta globalu upphitingina, ella meira specifikt, ávirkanin, sum tann globala upphitingin hevur á djóralívið í havinum. Búskapurin í Føroyum er eins og í fleiri øðrum tjóðum í norðanlondum serstakliga tengdur at fiskivinnu. Í hesi serritgerðini roknaðu vit biomassa- miðpunktið bæði við longarstigum, breiddarstigum og við dýpinum fyri 19 fiskasløg, sum vóru fingin í meira enn 10 % av hálunum í yvirlitstrolingunum hjá havrannsóknarskipinum "Magnusi Heinasyni", ið eru gjørdar árini 1994-2008. Úrslitið vísti, at útbreiðslumynstrið hjá fleiri av hesum fiskasløgunum er broytt. Fiskasløgini, har broytingar sóðust, eru bæði av vinnuligum og ikki vinnuligum týdningi. Vit hava gjørt tvær correlatións analysur fyri at staðfesta, hvat orsøkin er fyri hesum broytingum í útbreiðslumynstrinum. Onnur analysan var við biomassa miðpunktinum og hitanum, meðan hin var við biomassa miðpunktinum og frumframleiðsluni (PP). Úrslitið vísti at bæði hiti og PP ávirka útbreiðsluna. Um hitin í sjónum heldur á fram at økjast, kann væntast, at fleiri órógv vera í vistskipanunum í føroyskum sjógvi, sum skapa ójavnvág.
Abstract
Temperature measures made in the Faroese waters show an increase by 0.8oC in the years 1994-2008. This awakens the thought about global warming and more specifically the impact global warming has on marine life. Faroese economics, as well as other nations in the North Atlantic, are highly dependent on the fishing industry. In this study we calculated the mass center (longitudinal, latitudinal and by depth) for 19 fish species which are most frequently caught in ground-fish bottom trawl surveys for these 13 years. The results show that during these years, the distribution pattern has changed for several species of commercial value as well as non-commercial value. To discover what causes these changes in distribution patterns we did two correlations analyses with the mass centers and temperature and the mass centers and primary production for the same fish species, respectively. These analyses showed that both factor have influence on the distribution. If sea temperature keeps rising we may experience more disturbances in the balance of the ecosystem in Faroese waters.


text:
Havnar Svimjifelag hevur gjørt sáttmála við 32 ára gamla ukrainan Oleksii Ilchenko, sum í løtuni er búsitandi í Texas í USA. Nýggi høvuðsvenjarin hevur m.a. “Master í Sports Management, Administration and Coaching” frá Henderson State University í Arkansas frá 2017.
Oleksii er uppvaksin í Ukraina, har hann var elitusvimjari og fleirfaldur junior- og seniormeistari. Svimjingin varð eisini hansara atgongumerki til útbúgving í USA, hagar hann flutti við fullum scholarship í 2008. Hann er giftur russisku Irinu, og saman eiga tey tvey ára gomlu Annu og eitt ára gamla Artemii.
Oleksii var partur av ukrainska landsliðsvenjaratoyminum frá 2012-2015, har hann, umframt at vera Commercial Director, serliga tók sær av tí teknisku venjingini. Í hesum tíðarskeiði vunnu ukrainar sjey heims- og Evropameistaraheitir, ellivu junior Evropameistaraheitir umframt onnur altjóða heiðursmerkir. Oleksii hevur í hesum sambandi eisini verið við til at vant olympiskar svimjarar. Av hesum er kanska serliga vert at nevna russiska ryggsvimjaran og tvífalda bronsuvinnaran Arkadiy Vyatchanin. Umframt hetta hevur Oleksii eisini royndir við at skipa ítróttarfeløg. Síðan 2015 hevur Oleksii verið “Assistant Swim Coach/Recruiting Coordinator” á Henderson State University.
Oleksii, ið umframt ukrainskt, russiskt, pólskt og týskt, eisini tosar flótandi enskt, sigur: “I am genuinely excited to become a new Head Swim Coach of the Torshavn Swim Club, and I honestly believe that I can contribute exceptional experience, excellent knowledge, and fresh breath into its development.”
Familjan flytir við honum til Føroya, og hetta verður í løtuni fyriskipað. Nýggi høvuðsvenjarin byrjar í starvinum skjótast gjørligt.
Takið væl ímóti Oleksii og familjuni.
Nevndin, Havnar Svimjifelag


text:
Ungu virkini gjørdu nógv burturúr við eitt nú virkisætlan, bási og framløgu á torginum. Millum spennandi hugskotini vóru aling av jomfrúhummara á landi, vitaminframleiðsla úr tara og ein app, ið hjálpir okkum at hava yvirlit yvir, hvat hendir í býarlívinum í Havn.
Kappingin var hørð, men úrslitið var, at Brim vann við síni vistfrøðiligu húðrøkt. Tær tríggjar Elisabet, Marianna og Turið eru longu komnar væl áleiðis við verkætlanini, og hava tær longu framt nakað av henni í verki. Beint í hølunum á Brim var FGS - Faroese Gourmet Seaweed, sum bleiv nummar tvey og eisini vann viðurkenningina fyri besta hugskot fyri teirra tarakrydd.
Nummar trý gjørdist Faroe Fish Fond við teirra fiskabót, sum er gjørd úr fiskaslógvi.


text:
Felags innritingarsíða
– Bert ein háttur at innrita, bert ein lykil og bert ein kota
Í øðrum londum hava ringar royndir verið av at leggja inn innritingarmyndina á sjálva heimasíðuna hjá tænastuveitarum, tí so mugu allir tænastuveitarar tillaga heimasíður sínar, tá ið broytingar verða gjørdar í talgilda samleikanum.
Tí verður ein felags innritingarsíða ment, og tænastuveitarum nýtist einans at hava eina leinkju til hesa innritingarsíðuna á heimasíðu síni. Tá ber til at verkseta nýggjar innritingarhættir, t.d. eitt borgarakort, uttan at tænastuveitarar skulu gera nakrar tillagingar.
Eisini verður møguligt at innrita eina ferð og skifta ímillum heimasíðurnar hjá ymiskum tænastuveitarum, uttan at skula innrita umaftur. Tá verður gjørligt at menna samansjóðaðar tænastur, har borgarin innritar á t.d. TAKS, og síðan verður førdur víðari til Heilsuverkið, uttan at skula innrita umaftur.
Innritingarsíðan verður grundað á opnar standardir, soleiðis at tað eisini verður gjørligt at innrita á t.d. Amazon við føroyska, talgilda samleikanum.
Tað verður tó ikki eitt krav, at tænastuveitarar skulu nýta felags innritingarsíðuna.


text:
Væleyðnaður fótbóltsskúli
Ymiskt06-07-2014 - Jónfinn Petursson
Fríggjadagin 27. og leygardagin 28. juni, beint sum summarfrítíðin hjá skúlanæminunum byrjaði, varð Fótbóltsskúin 2014 hildin í Gundadali.
Fótbóltsskúlin riggaði avbera væl. Upp móti 300 ungum og børnunum luttøku á Fótbóltsskúlanum í Gundadali.
Harumframt vóru eini 60 fólk klár at taka eina hond í og hjálptu. Vit skulu heilsa frá Milan Cimburovic, at skúlin heilt sikkurt verður endurtikin aftur í komandi ári.
Øll, bæði børn, ung og vaskin hugnaðu sær óført báðar dagarnar og helst eru fleiri vinarbond knýtt yvir vikuskiftið.
Rakul Hansen var eisini í Gundadali og fangaði fleiri góðar løtur á mynd.


text:
Orð og lag: Heri Nolsøe
Sólin bakar niður á tín kropp,
tú vilt hava vatn uppí ein kopp.
Tú orkar ei at kveistra flugur burt,
í oyðimørk er alt so turt so turt.
Í fleiri londum nú er hungursneyð,
børn tey eru svong tey mangla breyð,
maktasleyst og vónleyst tykist tað,
nú skerpingur er í Somalia.
Eg síggi tíni eygu,
í eingist er ein vón,
nú hjálpin ikki er ein hvørvisjón
nú hjálpin ikki er ein hvørvisjón.
Kenna ei títt navn og tungumál,
men tørvin tín til likams og til sál.
Eiga vit í felag hesa verð,
og hopa tað mót ljósum tíðum ber.
Heimsins børn, øll bæði hvít og svørt,
ynskja tær at framtíð tín gerst bjørt.
Taka saman hendur øll á rað,
og veita hjálp til hetta karga stað.
Eg síggi tíni eygu,
í eingist er ein vón,
:: nú hjálpin ikki er ein hvørvisjón ::


text:
Tíðindi
Turrdokk í Harstad
25. Feb 2015
J K hevur fingið nýggja uppgávu at loysa frá størstu byggifyritøkuni í Noregi, Veidekke, sum í 2013 hevði ein umsetning upp...
les meir
Til verka í stórkava
19. Jan 2015
Gjøgnum tíðirnar hevur J K Petersen fingið álitið at gera nógv arbeiðir og starvsfólk okkara arbeitt við nógvum ymiskum uppgávum og...
les meir
Eystara síða á Tórsvølli
03. Des 2014
Betongveggir og stuðlaveggir til búðir við eystara síða á Tórsvølli eru nú komnir upp. Fundament eru liðugtstoypt og lendið er tyrvt og slættað....
les meir
Siri fraktar grót til Alta floghavn
21. Nov 2014
Í oktober og her í november mánaða hevur Siri silgt við dupultmanning, og frakta og dumpa stórar grótmongdir til tað stóru útbyggingina E6...
les meir
Bryggjan í Fuglafirði
20. Nov 2014
Arbeiðið at víðka bryggjuna í Fuglafirði er byrjað og væl gongur. Graviflakin hjá okkum, Pollurin, og J K starvsfólk...
les meir
Brúgvaarbeiðið um Sandá
10. Nov 2014
Nú er rættulig gongd í arbeiðinum at gera brúnna um Sandá, millum Argir og Velbastaðvegin. Hóast onkra størri og nakrar minni byggitekniskar avbjóðingar...
les meir
Byggingin við Marknagil
09. Okt 2014
Byggingin av skúladeplinum við Marknagil, ið fer at hýsa einum samanløgdum studentaskúla, handilsskúla og tekniskum skúla við felags hentleikum og felags leiðslu, gongur eftir ætlan....
les meir
J & K starvsfólk á trygdarskeiði
06. Okt 2014
15 starvsfólk í J K Petersen hava verið á trygdarskeiði hjá Ansni Tilbúgving. Trygdarskeiðið er eitt § 2,2 skeið (K-A008-2)/ARB-vegleiðing (V-A008-2), sum tekur...


text:
6. juni 2017Nr. 9004
Rundskriv um tíðaravmarkað loyvi at skjóta grágæs sambært lóg um fuglaveiðu
Við heimild í § 17, stk. 3 í løgtingslóg nr. 27 frá 9. sept. 1954 um fuglaveiðu v.m., sum seinast broytt við løgtingslóg nr. 73 frá 29. mai 2017, verður ásett:
1. Endamál
1.1. Sambært løgtingslóg um fuglaveiðu v.m. verða mannagongdir lýstar fyri at veita loyvi til at skjóta grágæs, sum hava sett seg á velt lendi.
2. Loyvi at skjóta grágæs
2.1. Búnaðarstovan kann veita umsøkjara, sum hevur grundaðar trupulleikar av, at grágæs seta seg á størri velt lendi, tíðaravmarkað loyvi at skjóta grágæs.
2.2. Loyvið skal latast til ávísan persón og ikki til eitt felag. Sama er galdandi, tá loyvishavin letur rætt sín víðari til ávíst heimildarfólk.
2.3. Loyvið at skjóta skal latast fyri eitt ávíst tíðarskeið, sum ikki røkkur út um 31. mai 2020.
2.4. Loyvið kann avmarkast til ávís tíðarskeið á árinum, tá ið trupulleikin er størstur, og til teir partar av landinum, har trupulleikarnir eru staðfestir.
2.5. Búnaðarstovan kann seta treytir við loyvinum, sí nr. 4.
2.6. Loyvið at skjóta grágæs verður ikki latið, um talan er um almenn frílendi, lendi kring bygningar í bygdum øki og onnur smærri jarðarstykki í ella uttan fyri bygd øki.
3. Umsókn um loyvi at skjóta grágæs
3.1. Tá søkt verður um loyvi at skjóta grágæs, skal umsøkjari nýta umsóknarblað, sum Búnaðarstovan hevur gjørt til endamálið.
3.2. Umsøkjari skal lýsa velta lendið og grundgeva fyri, hvussu stórur trupulleikin er.
3.3. Lendið skal lýsast við vídd og matrikulnummari. Eisini skal upplýsast, um talan eitt nú er um nýveltan, nýsáddan ella friðaðan bø.
3.4. Trupulleikin kann eitt nú lýsast við tali av fuglum, títtleika og longd á tíðarskeiði, har grágæs seta seg á velta lendið.
4. Treytir við loyvinum at skjóta grágæs
4.1. Ikki er loyvt at skjóta grágæs, sum liggja á eggum ella ganga við ófloygdum ungum.
4.2. Ikki er loyvt at nýta lokkufuglar at fáa gæs at seta seg á bøin.
4.3. Loyvishavarin skal regluliga og við árslok lata Búnaðarstovuni fráboðan um tal av skotnum grágásum, umframt nær og hvar gæsnar eru skotnar.
4.4. Loyvishavarin kann við millumbilum verða álagdur at senda skotnar grágæs til kanningar.
4.5. Búnaðarstovan kann seta aðrar treytir, sum antin av landbúnaðarligum, lívfrøðiligum ella øðrum orsøkum verða mettar rímiligar fyri at røkka endamálinum við lógini.
5. Eftirlit við loyvinum at skjóta grágæs
5.1. Búnaðarstovan og løgreglan hava eftirlit við, at løgtingslógin, rundskrivið og treytirnar í loyvinum at skjóta grágæs, verða hildnar.
5.2. Brot á treytir í loyvinum hava við sær, at Búnaðarstovan kann taka aftur loyvi at skjóta grágæs frá loyvishavanum. Afturtøkan kann hava gildi fyri styttri ella longri tíðarskeið.
6. Revsing
6.1. Brot á lógina ella treytir í loyvinum, verða annars revsað eftir ásetingunum í 5. bólki í løgtingslóg um fuglaveiðu v.m.
7. Gildiskoma
7.1. Hetta rundskriv kemur í gildi 7. juni 2017 og fer úr gildi aftur tann 1. juni 2020.
Hetta rundskriv kemur í staðin fyri reglugerð Fiskimálaráðsins dagfest 12. juni 2014 um tíðaravmarkað loyvi at skjóta grágæs sambært lóg um fuglaveiðu.
Fiskimálaráðið, 6. juni 2017
Høgni Hoydal (sign.)
landsstýrismaður
/ Rógvi Reinert (sign.)


text:
Siðbundin skúlagongd er skipað soleiðis, at tú fyrst fær at vita, hvussu tingini hanga saman, síðani ger tú onkrar venjingar, og at enda ert tú til próvtøku fyri at skúlin kann eftirkanna, hvussu nógv tú dugir. Terpa og testa. Tey flestu hata próvtøkur av einum reinum hjarta, og tað er ivasamt, um próvtøkurnar veruliga vísa,
Continue Reading…
“Heldur tú, at útbúgving er kostnaðarmikil, royn so fávitsku” Seinastu vikuna havi eg verið á fimtu COMEDAF ráðstevnuni hjá 54 útbúgvingarráðharrum í Afrikansku Samgonguni í Abuja í Nigeria. Onga staðni sum her er man so tilvitaður um vansarnar við ikki at útbúgva. Manglandi vitan og førleikar hjá stórum parti av fólkinum gera, at møguleikarnir eru
Continue Reading…
Tøkniliga menningin seinastu 20 árini hevur fullkomiliga broytt, hvussu vit tilogna okkum vitan. Við internetinum eru upplýsingar nógva ferðir lættari at fáa fatur á, tær eru meira knýttar at øðrum upplýsingum og kjakast kann um alt við øll. Í nýggju bókini Too Big to Know roynir granskarin David Weinberger at “endurhugsa vitan, nú fakta ikki
Continue Reading…


text:
Finnur Fríði siglir inn við 1.500 tonsum av sild
vinna11-11-2017 - 10:56 - Jóanis Nielsen
Finnur Fríði siglir inn við 1.500 tonsum av sild, sum teir hava fiskað í altjóða sjógvi norðanfyri, teir gjørdu 4 tov.
Vit á JN.fo hava tosað umborð í morgun, teir søgdu, at nógv sild var at síggja, nú eru bara tvey føroysk skip á feltinum og nøkur russisk skip.
Finnur Fríði verður á Fuglafirði um 3-tíðina seinnnapartin, teir sleppa framat at landa sunnukvøldið, í løtuni landar Tróndur í Gøtu til Pelagos.
Finnur Fríði fer aftur á sildaveiðu í næstu viku, tá ið teir eru liðnir at landa.


text:
Sjavskapping verður í Bygdahúsinum á Strondum leygardagin 14.mai kl.17. Fýra tey bestu pørini fáa vinningar. Øll pørini sum luttaka hendan dagin koma í posan – har vinningurin er – eitt sjavspar fær sjavstúrin við Norrønu – trekt verður seinni í mánaðinum. Vinnandi sjavsparið hendan dagin fær eisini ókeypis døgurða 2 hvítusunnudag við teirra maka ( sí lýsing vit hava á facebook ella heimasíðuni hjá Sjóvar kommunu)
Myndir
- Fifa 2010
- Sjavsur
- Stevnur
- Strálan - bovla apríl 2011
- Venjingarhøli


text:
Apotekið klokkan 16.30. Kenna tit tað? Bara líka inn at avheinta heilivág uppá recept. Íðandi fult av fólki, sum ger, at títt nummar ikki verður rópt upp fyrrenn einaferð. “Nummar 13! Nummar 13!”. Tú vónar at nummar 13 hevur pakkað saman og er farin, so nummar 14 sleppur framat. So sleppur títt nummar 27 skjótari fram í køini.
Eg veit ikki um tað er eitt kvinnu fyribrigdi, ella bara eitt fyribrigdi eg havi, men um eg havi ov nógva tíð inni á apotekinum, so byrji eg at gera mær gitingar um, hvat hini skulu har. Og ringast er, tá man so kennir onkran. Man sær tey standa har yviri við hyllina við “sjálvrøkt” og sær tey taka ein pakka av glíðikremi. Ná, so veit man tað. Ella ein tilkomin maður, sum tekur sær eina pakka av hítum og langar á diskin, púra ósmæðin. Eg havi ongantíð torað at keypt hítir. Sjálvt ikki nú. Allarhelst tí eg hugsi, at hini hugsa sum eg, og gera sær gitingar til hvat eg skal brúka tær til. Eg veit gott, at tað er skítbýtt, tí tað er jú púra normalt, alt hatta har við glíðikremi og hítum. Men samstundis kann tað avdúka nokkso nógv. Hon kundi verið komin í yvirgangsárini, hon er í tí aldrinum.
“Nummar 17!” So eru bara 10 eftir til mítt verður rópt upp. Nú stendur ein eldri maður har frammi við diskin. Helst hevur hann gloymt prógvið fyri hvør hann er, og fær tí ikki heilivágin útflýggjaðan. Stakkalin.
Nú keypti ein “Nicorettetyggigummi”. So man hann royna at leggja av meðni.
Ein har yviri við “receptkassan”, sær ógviliga loyniligur út. Lenar seg langt innyvir diskin tá hann tosar við kassadamuna. Gudviti hvat hann skal hava útflýggjað. Nei, ikki hugsa meir. “Far og set teg niður”, sigi eg við meg sjálva. Tað er øgiligt, sum fólk síggja alvorlig út her inni. Tey flestu íhvørfall, hava eitt sovorið “lívið er ikki altíð lætt og eitt, hetta er ikki staðið til smalltalk” eygnabrá. Og so er aftur onkur, sum prátar uppá lívið, smílist sum um onki er. Tey skulu sikkurt bara keypa okkurt í handkeyp.
“Nummar 25!” nú verður tað beinanveg. Hov og nú var nummar 26 farin, so eg slapp framat skjótari enn væntað. Eg greiði frá, at receptin er ringd inn í gjár frá læknanum í Kollafirði og hon fer at kanna málið. Ímeðan standi eg hugtikin og eygleiði hasa snildu skipanina, sum ger, at tá ið avgreiðslufólkið skrivar okkurt á telduskíggjan, so gongur ein pinkalítil løta, so kemur lítla lyftan aftanfyri upp við tí heilivági sum er tastaður inn. Man tað sita onkur í kjallaranum, sum leggur heilivágin í skuffuna? Ná, nú kemur daman aftur. Hon greiður frá, at onkur misskiljing man verða, tí hon dugur ikki at síggja at receptin er ringd inn. Tað er ofta sovorðið fjas við skipanini, greiður hon frá, men hon hevur tosað við skrivaran, og hann skuldi orðna tað beinanvegin, men so mátti eg taka eitt nýtt nummar og bíða til mítt nummar varð rópt upp...


text:
Poul Michelsen, landsstýrismaðurin í uttanríkis- og vinnumálum hevur í dag hitt japanska varaumhvørvismálaráðharran Tadahiko Ito, upplýsir Uttanríkis- og vinnumálaráðið. Teir skulu báðir taka lut á stóra matvørutoppfundinum World Food Summit, sum verður í Keypmannahavn í hósdagin og fríggjadagin.
Poul Michelsen nýtti høvi at greiða frá framgongdini innan matvinnu og matmentan í Føroyum seinastu árini. Hann vísti á, at nýggja matvørulógin eggjar til nýskapan og íverksetan, tí krøvini ikki eru so strong sum tey hava verið til smærri framleiðarar.
Japan og Føroyar eru fiskivinnutjóðir og varaumhvørvismálaráðharrin og landsstýrismaðurin umrøddu eisini avbjóðingar, sum veðurlagsbroytingar bera í sær og sum kunnu ávirka fiskastovnar. Poul Michelsen greiddi frá, at komandi fiskivinnunýskipanin fer at leggja lunnar undir betri gagnnýtslu av fiskatilfeinginum, tí alt skal til lands. Hetta fer at minka um burturkast og økja um framleiðsluna.
Eisini kunnaði landsstýrismaðurin um føroyska búskapin og fólkavøksturin seinni árini. í tí sambandi umrøddu ráðharrarnir eisini møguleikarnar fyri øktum samhandli millum Føroyar og Japan.
Eftir fundin gav Poul Michelsen japanska ráðharranum eina troyggju frá Guðrun og Guðrun, sum eru vælumtóktar í Japan.


text:
Tollmálið
Tollmálið er eitt gamalt tollmál í Føroyum, ið fer aftur til seinna helming av 1980-árunum og fyrra helming av 1990-árunum. Høvuðspersónurin í málinum er fíggjarmálaráðharri Føroya og harvið eisini landstýrismaður í tollmálum síðan 2011, Jørgen Niclasen, ið hevur verið formaður fyri Fólkaflokkin síðan 2007 og valdur inn í síðan 1994, varamaður frá 1991-93. Málið gjørdist aktuelt aftur í desember 2013, tá ið journalisturin Sveinur Tróndarson skrivaði um tollmálið á portal.fo, har ið hann var ábyrgdarstjóri tá. Nakrir mánaðir seinni gavst hann í tí starvinum, og tá ið Dimmalætting varð endurstovnað og byrjaði blaðútgávu aftur á heysti 2014, gjørdist hann ábyrgdarblaðstóri á Dimmalætting. Í 1992 starvaðist hann hjá Landsgrannskoðanini og var við til at finna útav, at okkurt ikki var sum tað átti at vera í familjufyritøkuni p/f N.Niclasen í Sørvági, og at fyritøkan hevði selt vørur, ið ikki vóru tollaðar. Tað var Jørgen Niclasen, ið var stjóri í fyritøkuni tá. Málið varð meldað til løgregluna, men ongin ákæra varð reist, av tí at tollmyndugleikarnir vistu av tí og ikki gjørdu nokk fyri at fáa tingini í rætt lag. Fjølmiðlarnir bóðu um innlit í málið tá, men tað var noktað teimum av miðfyrisitingini. Jørgen Niclasen var limur í Skattanevnd Løgtingsins frá 1994 til 1998. Ikki fyrr enn 20 ár eftir at málið kom fram, eydnaðist tað fjølmiðlunum at fáa innlit í skjølini.[1]
Innihaldsyvirlit
Gongdin í tollmálinum[rætta | rætta wikitekst]
Í desember 2013 og í 2014 vakti tað stóran ans í Føroyum, tá ið fleiri føroyskir miðlar umrøddu eitt 20-25 ára gamalt tollmál, ið snúði seg um fíggjarmálaráðharra Føroya, Jørgen Niclasen. Málið var serliga viðkomandi, tí at hann var landsstýrismaður í tollmálum. Føroysku fjølmiðlarnir, og serliga Portalurin og Kringvarpið, varpaðu ljós á málið frá 19. desember 2013. Hin 17. januar 2014 valdi Jørgen Niclasen at bjóða fjølmiðlunum til tíðindafund, við sær hevði hann sín advokat, Christian Andreasen.[2] Á tíðindafundinum segði hann m.a., at hann var blivin ákærdur fyri at hava snýtt í tolli, og at tað vildi hann afturvísa. Hann segði, at ákærurnar frá fjølmiðlunum høvdu onki við veruleikan at gera. Tollur er rindaður alla mína tíð, segði hann og helt fram: Tað týdningarmesta er, at eg sum stjóri fyri familjufyritøkuna helt landsins lógir. Hann forsvaraði seg við, at orsøkin til, at hann og hansara fyritøka høvdu selt vørur, har ið tollur ikki var goldin fyrst, var tann at teir hildu, at teir høvdu ein tollkreditt. So skjótt sum hann í 1992 hevði fingið upplýst, at tollkreditturin varð uppsagdur, so gavst hann við at selja ótollaðar vørur, og p/f N. Niclasen betalti so nógvar vørur, sum man yvirhøvur orkaði. Advorkatur hansara framlegði eina frágreiðing, sum miðlarnir fingu beint áðrenn tíðindafundurin byrjaði.[3]
Nakrir mánaðir seinni framleiddi Kringvarp Føroya eina sending, ið nevnist Tollmálið og sum greiddi frá um tollmálið,[4] henda varð víst í sjónvarpinum hjá Kringvarpinum í 2014. Sambært sendingini Tollmálið hevði journalisturin Sveinur Tróndarson eina stóra persónliga vitan um málið, av tí at hann starvaðist sum grannskoðari hjá Landsgrannskoðanini. Hann hevði verið á lagureftirliti kring um í Føroyum fyri teir føroysku tollmyndugleikarnar í august 1992, og tá fann hann í goymsluni hjá Skipafelagnum í Sørvági, ið lá í sama bygningi sum fyritøkan N. Niclasen, nakrir illgrunasamar listar við yvirliti yvir vørur, og hann visti ikki, hvat ið hesir listar høvdu at týða. Tá ið hann spurdi fólk har á staðnum, um hvat tað merkti, so fekk hann ikki nakað svar. Har vóru fleiri hundrað posteringar. Dagin eftir fór hann á vitjan í einari tolldeild í Klaksvík, og har fann hann eina síðu við eini 5-6 posteringum, ið vóru líkar teimum, ið hann hevði sæð í Sørvági. Tá ið hann spurdi, hvat ið hetta var fyri ein listi, fekk hann at vita, at tað manglaðu nøkur skjøl viðvíkjandi hesum vørum, og tí vóru vørurnar ikki tollaðar enn. Eftirsum tað vóru listar við yvir 300 vørum, ið ikki vóru tollaðar, í Sørvági, so átti goymslan at vera full av vørum, men tað vísti seg, tá ið tollmyndugleikarnir vitjaði staðið enn einaferð, at goymslan var tóm. Teir fingu tá at vita, at vørurnar vóru seldar uttan at vera tollaðar fyrst.
Uppskot um misálit[rætta | rætta wikitekst]
Hin 28. mai 2014 settu andstøðuflokkarnir í Løgtinginum fram uppskot um misálit móti Jørgen Niclasen, fíggjarmálaráðharra. Hetta hendi fáir dagar eftir, at Kringvarp Føroya hevði sent dokumetarsendingina "Tollmálið", ið snúði seg um, at Jørgen Niclasen eftir øllum at døma hevði snýtt í tolli 20-25 ár, áðrenn sendingin var gjørd.[5] Uppskotið um misálit fall og landsstýrismaðurin helt fram. Tríggir av samgongutinglimunum atkvøddur fyri uppskotinum, harav vóru tveir sambandsmenn, Reimund Langgaard og Helgi Abrahamsen og formaðurin fyri Miðflokkin, Jenis av Rana.[6]
Stevndi journalistum[rætta | rætta wikitekst]
Í januar 2015 kærdi Jørgen Niclasen nakrir føroyskir miðlar til Fjølmiðlakærunevndina.[7] Umleið ein mánað eftir at sjónvarpsdokumentarsendingin, Tollmálið, varð víst í Kringvarpinum, valdi Jørgen Niclasen at taka kæruna aftur til Fjølmiðlakærunevndina. Hann ákærdi nevndina fyri ikki at virka, eftirsum hansara mál enn ikki var viðgjørt. Journalisturin Sveinur Tróndarson segði við Rás2, at tað passaði ikki, tí at málið var aldri lagt fyri nevndina, málið kom ikki longur enn til umsitingina hjá nevndini.[8] Løgmaður, Kaj Leo Holm Johannesen helt alla tíðina hildið fast í, at hann hevði fult álit á Jørgen Niclaen.[9]
Hin 16. juni 2014 stevndi Jørgen Niclasen fýra føroyskum journalistum fyri ærumeiðing, tey fýra vóru: Dia Midjord, stjóri fyri Kringvarp Føroya, Liljan Weihe, tíðindaleiðari í Kringvarpi Føroya, Jan Lamhauge, journalistur í Kringvarp Føroya og Sveinur Tróndarson,[10][11] ið starvaðist á portal.fo, tá ið skrivingin um Tollmálið byrjaði, men sum ikk var í starvi har longur, tá ið hann varð stevndur. Tá ið Dimmalætting varð endurstovnað og kom út aftur sum vikuskiftisblað frá oktober 2014, starvaðist hann sum ábyrgdarblaðstjóri har.[12] Í sjónvarpssendingini Sjá, ið Kringvarp Føroya sendi hin 16. november 2014, við Heina í Skorini sum verti, var ein av teimum trimum gestunum, Liljan Weihe. Hon greiddi millum annað frá um tað komandi rættarmálið, ið Jørgen Niclasen hevði reist móti henni og trimum øðrum journalistum viðvíkjandi Tollmálinum. Rættarmálið skuldi eftir ætlan vera í februar 2015, men Liljan Weihe meinti ikke, at tað fór at koma so vítt. Hon segði, at hon væntaði, at øll fýra tíðindafólkini fóru at vera fríkend, tí at tey bara høvdu passa sítt arbeiði.[13]
Rættarmálið móti journalistunum í 2015[rætta | rætta wikitekst]
Jørgen Niclasen, landsstýrismáður í fíggjarmálum, stevndi í 2014 fýra føroyskum journalistum fyri ærumeiðing. Rættarmálið móti teimum trimum tíðindafólkunum frá Kringvarpinum, Jan Lamhauge, Liljuni Weihe og stjóranum Dia Midjord og Sveini Tróndarsyni, ið er fyrrverandi ábyrgdarhavandi redaktørur fyri Portal.fo, og ábyrgdarblaðstjóri í Dimmalætting síðan oktober 2014, byrjaði hin 16. februar 2015. Rætturin hevði avsett tríggjar dagar til avhoyringa av vitnum, teimum ákærdu og av saksøkjaranum, Jørgeni Niclasen. Tann fyrsta dagin framlegði advokaturin hjá Jørgeni Niclasen, Christian Andreasen, ymisk skjøl og vísti video við brotum úr Degi og viku og frá dokumentarsjónvarpssendingini, Tollmálið, fyri at prógva, at tey ákærdu vóru sek í ákærunum.[14]
Sambært Kringvarpi Føroya gjørdi dómarin fleiri ferðir Svein Tróndarson varugan við, at hann kundi inkriminera seg sjálvan, um hann avdúkaði sína vitan, ið hann hevði fingið, meðan hann starvaðist fyri Landsgranskoðanina. Hann kundi koma til at bróta sína tagnarskyldu. Sveinur Tróndarsson valdi tó at lata seg avhoyra og svaraði teimum spurningum, ið hann varð spurdur um. Hann greiddi m.a. frá, at tá ið eftirlitið byrjaði í 1992, og teir komu til fyritøkuna N. Niclasen í Sørvági, so funnu teir bert eina vøru, ið var tollað, har áttu at verið 291 vørur.[15]
Advokaturin Christian Andreasen avhoyrdi journalistin Svein Tróndarson. Sambært Aktuelt.fo nýtti Christian Andreasen størstapartin av tíðini til at fáa lýst, hvussu Sveinur Tróndarson kundi staðfesta, at tað var talan um snýt. Sveinur Tróndarson svaraði millum annað:[16]
Sambært Christian Andreasen er tað heilt óvanliga groft og ógvusligt at ákæra ein landsstýrismann í fíggjarmálum fyri at hava snýtt tann føroyska landskassan. Sveinur Tróndarson segði, at hansara bakgrund fyri at kunna staðfesta, at talan var um svik, bygdi á tey skjøl, ið vóru almannakunngjørd í málinum umframt hansara vitan um búskap og roknskap. Hann segði eisini, at orsøkin til, at tað 25-ára gamla málið var áhugavert fyri lesaran í dag, júst var tí at tann tá sera ungi stjórin í dag (2015) var landsstýrismaður í fíggjarmálum og formaður fyri Fólkaflokkin, ið er ein av størstu flokkunum í Føroyum. Journalisturin Jan Lamhauge og tíðindaleiðarin Liljan Weihe søgdu eisini í rættinum, at orsøkin til, at tann gamla søgan í heila tikið var áhugaverd fyri almenningin nú, var núverandi støðan hjá Jørgeni Niclasen.[16]
Jan Lamhauge varð spurdur, um hví hann brúkti orðini snýt og svik í samband við Tollmálið. Hann svaraði, at journalistarnir í KVF ikki høvdu brúkt orðini snýt og svik tær fyrstu vikurnar, eftir at Portal.fo byrjaði umrøðuna av málinum hin 19. desember 2013. Man brúkti í staðin orðið í endurgevingarformi og ikki beinleiðis, tvs. man endurgav Portal.fo. Tá ið Liljan Weihe varð avhoyrd, varð hon millum annað spurd, um hon meinti at tað var í lagi, at KVF hevði dekkað málið í stórt mát, sum tey høvdu, so svaraði hon, at málið var sera viðkomandi fyri Føroya fólk, tí at talan var um mest maktfulla mann í Føroyum. Eftir hennara tykki hevði Jørgen Niclasen størri makt enn løgmaður.[15]
Tá ið kringvarpsstjórin, Dia Midjord, varð avhoyrdur, greiddi hann millum annað frá, at hann varð blivin hóttur við fongsulsdómi av advokatinum hjá Jørgeni Niclasen, Christian Andreasen.[15]
Dómsavgerðin - Journalistarnir taptu[rætta | rætta wikitekst]
Hin 25. februar 2015 fall dómur í málinum. Jørgen Niclasen vann málið og journalistarnir taptu. Journalistarnir vóru dømdir at rinda ávikavist 20 og 10 dagbøtir á 1000 krónur. Harumframt vóru tey saksøktu, Hans Andrias Midjord, Liljan Weihe, Jan Lamhauge og Sveinur Tróndarson dømd til in solidum at rinda saksøkjaranum 50.000 kr í endurgjaldi fyri tort, tó skuldi tann saksøkti Jan Lamhauge í mesta lagi rinda 5.000 kr. Harumframt skuldu tey saksøktu innan 14 dagar in solidum rinda sakarmálskostnaðin til saksøkjaran, Jørgen Niclasen, við 75.000 kr.[17][18] Sveinur Tróndarson valdi sama dagin at kæra dómin til Landsrættin.[19]
Dómarin meinti, at Tollmálið var aktuelt og viðkomandi fyri teir føroysku fjølmiðlarnar, men at mátin teir valdu at siga søguna átti at verði annarleiðis. Sama dagin sum dómurin var sagdur, sendi Kringvarp Føroya, útvarpssendingina Radarin, ið bara snúði seg um rættarmálið. Kringvarpsstjórin, Dia Midjord, sum var ein av teimum fýra dømdu journalistunum, varð spurdur, um dómurin hevði skatt trúvirði hjá Kringvarpinum. Hann svaraði, at um dómurin stóð einsamallur, so hevði hann skatt trúvirði hjá Kringvarpinum. Hann helt, at KVF gott kundi havt sagt søguna á ein annan hátt og valt onnur orð, enn tey gjørdu, tá ið tey lýstu málið. Hann segði eisini, at hann helt, at tað var keðiligt fyri framsøgufrælsið, at føroyskir journalistar framyvir vóru noyddir at leggja bond á seg sjálvar.[20]
Dómarin legði millum annað til grund, at mann mátti taka atlit til, at Føroyar er eitt lítið samfelag:[21]
Advokaturin hjá Sveini Tróndarson, Bjørn á Heygum, fanst at dóminum, dagin eftir, at dómurin var feldur, viðvíkjandi tekstinum um, at Føroyar var eitt lítið samfelag, og at man kan risikere, at den nødvendige minimumsrekruttering af opstillede til politiske valg trues, sum tað stóð í dómsavgerðini. Harvið blandar dómarin jura og politikk saman, segði Bjørn á Heygum, eftir hansara meining hoyrir ein sovorðin setningur ikki heima í einum dómi. Hann segði við Kringvarp Føroya, at tað júst er uppgávan hjá fjølmiðlunum at vera kritiskir, soleiðis at ein og hvør ikki stillar upp til politisk val, og at óynskt element lata vera við at stilla upp til eitt val. Hann meinar, at dómurin er prinsipiellur, eftirsum rætturin nú eftir henda dómin, hevur álagt føroyskum fjølmiðlum sensur. Hann setti eisini spurnartekin við, um orðið snýt nú framyvir ikki má nýtast av tí føroysku pressuni um ólóglig viðurskifti, uttan so at talan er um strafbar viðurskifti, tí um tey gera tað, so kunnu tey enda við at verða dømd fyri ærumeiðing, sum í hesum málinum.[22] Hin 27. februar 2015 valdu teir tríggir journalistarnir frá Kringvarpi Føroya at kæra dómin til Landsrættin.[23][24]
Rættarmálið í Eystara Landsrætti[rætta | rætta wikitekst]
Rættarmálið átti at byrja 29. september 2015 í Eystara Landsrætti, ið hevur ein eykatingstað í Føroya Rætti í Havn. Men tað uppstóð ósemja millum advokatin hjá Jørgeni Niclasens, Christian Andreasen, og advokatin hjá Kringvarpi Føroya, Ole Liedke. Liedke metti, at dómararnir bert áttu at taka avgerð um tey 16 sitatini, ið vórðu nevnd í dómssøgnini í februar 2015. Men Christian Andreasen meinti, at rætturin átti at taka støðu til øll 70 sitatini og allar ákærur. Liedke segði, at um so var, so hevði hann brúk fyri meira tíð, tí hann hevði bert fyrireika seg uppá tey 16 sitatini.
Dómararnir eru Ulla Langholz, Bo Østergaard og Ole Græsbøll Olesen.[25] Tann 30. september gjøgnumgekk rætturin øll sjónvarpsbrotini úr Degi og Viku hjá Kringvarp Føroya, ið vóru viðkomandi fyri málið, frá 19. desember 2013, tá ið umrøðan av sonevnda Tollmálinum byrjaði, til 14. februar 2014, tá ið Jørgen Niclasen meldaði journalistarnir fyri ærumeiðing. Hetta tók knappar tveir tímar. Eftir eina stutta pausu, varð sendingin "Eg helt landsins lógir" víst, tað tók umleið ein tíma. Síðan vóru frágreiðingarnir frá journalistunum úr Føroya Rætti lisnar upp, og síðan kundu advokatarnir spyrja uppfylgjandi spurningar.[26]
Rættarmálið helt fram hin 4. oktober 2015, har ið journalistarnir vóru avhoyrdir. Tað bleiv eitt nú spurt um sendingina "Eg helt landsins lógir", advokaturin Christian Andreasen spurdi Liljan Weihe, um hví hon ikki broytti innihaldið í sendingini, áðrenn hon varð send, eftir at stjóri hennara, Dia Midjord, hevði sagt, at hann var ónøgdur við sangvalið. Hetta var komið fram í einari Degi og Viku tíðindasending frá Kringvarpinum hin 26. februar 2015 í einum broti, ið Heini Gaard hevði gjørt. Sangurin ið sipa varð til, var ein sangur, ið Jørgen Niclasen sjálvur syngur og spælir guitar til, fyri útvarpsvertinum Elisi Poulsen í beinleiðis útvarpssendingini "Lurtararnar og vit". Liljan Weihe svaraði, at tað kendi hon absolut einki til.[27]
Tá ið Dia Midjord, stjórin í Kringvarpinum, varð spurdur um sendingina og um sangvalið, greiddi hann frá, at tað ikki var hansara uppgáva at blanda seg í tað journalistiska arbeiði, men hann viðgekk, at hann ikki var nøgdur við valið av tónleiki, m.a. við sangin, ið Jørgen Niclasen sjálvur hevði sungið. Dia Midjord segði, at hann meinti, at KVF í hvussu so er átti at havt kunna hyggjaran um, hví tey høvdu valt at taka sangin við. Hann sipaði til tað ið journalisturin Jan Lamhauge hevði sagt í rættinum sama dag, nevniliga at starvsfólk hjá Kringvarpinum til fánýtis í fleiri vikur høvdu roynt at fingið eina samrøðu við Jørgen Niclasen, men at hann noktaði at úttala seg. Men so við eitt var hann knappliga at hoyra sum ein av luttakarunum í útvarpssendingini "Lurtararnir og vit", ið eisini er ein sending hjá Kringvarpinum, í beinleiðis sending, har ið Elis Poulsen vitjaði ymisk arbeiðspláss, og henda dagin var hann í Fíggjarmálaráðnum, og har hevði hann hitt Jørgen Niclasen og gjørt eina óformella samrøðu við hann, og har hevði Jørgen so sungið fyri Elis og lurtarunum hjá Kringvarpinum. Dia Midjord segði, at hann ikki hevði kravt, at nakað skuldi takast úr sendingini, men at hann hevði ynskt, at tað vóru gjørdar nakrar broytingar.[28]
Tann 6. oktober 2015 góvu verjarnir hjá journalistunum teirra frágreiðing fyri dómarunum. Ole Liedke brúkti tríggjar tímar og eitt korter at føra málið fyri teir tríggjar journalistarnar úr Kringvarpi Føroya, meðan Bjørn á Heygum brúkti ein tíma og eitt korter at føra málið fyri Sveinur Tróndarson, ið júst tá var ábyrgdarhavandi journalistur á Dimmalætting, men sum í 2013 var ábyrgdarhavandi journalistur fyri Portal.fo.[29]
Journalistarnir fríkendir[rætta | rætta wikitekst]
Hin 18. november 2015 fall avgerðin í Eystara Landsrætti í málinum móti teimum fýra journalistunum, ið Jørgen Niclasen hevði stevnt fyri ærumeiðing. Allir fýra journalistar vóru fríkendir. Tó var útsøgnin ”Snýtti við tolli: Fíggjarmálaráðharrin snýtti landskassan fyri 600.000 kr.” dømd sum ubeføjet, ið sambært orðabók Sprotans merkir: 1 óheimilaður, við ongari heimild, heimildarleysur, sum er gjørt í heimildarloysi, óbiðin, ógrundaður, óneyðugur. 2 et u. angreb ógrundað álop.
Avgerðin (á donskum):[30]
Jørgen Niclasen umhugsar, um hann skal kæra avgerðina hjá Eystara Landsrætti inn til Hægsta Rætt.[31]
Keldur[rætta | rætta wikitekst]
- ↑ Aktuelt.fo - Snýtti við tolli: Soleiðis gekk tað fyri seg. Skrivað hevur Sveinur Tróndarson den 20.12.2013 - 19:16 Heintað 20. desember 2014.
- ↑ nordlysid.fo Tíðindafundur um tollmálið
- ↑ Aktuelt.fo Her er niðurstøðan hjá sakføraranum hjá Jørgen Niclasen.
- ↑ kvf.fo Sí sendingina her: »Tollmálið«
- ↑ in.fo
- ↑ pdf-fil med nyheder fra Færøerne
- ↑ ft-news.com Indberetning nr. 1 / 2014 til Folketingets Færøudvalg
- ↑ in.fo Óluksáliga nasvíst av landsstýrismanninum - Landsstýrismaðurin manipulerar við upplýsingum, sigur Sveinur Tróndarson við Rás 2
- ↑ ft-news.com - Indberetning nr. 2/2014 fra 25. marts 2014
- ↑ in.fo Nyhedsbrev fra Jørgen Niclasen med stævningen
- ↑ Aktuelt.fo Tollmálið: Jørgen Niclasen hevur nú stevnt fyri ærumeiðing. Skrevet af: Leif Láadal.
- ↑ Dimma.fo
- ↑ kvf.fo - eftir 14.45 minuttum og aftur eftir 25 minuttum.
- ↑ in.fo - Í dag verða vitnisavhoyringar, skrivað 17. feb. 2015.
- ↑ 15.0 15.1 15.2 kvf.fo - Tollmálið í rættinum: Tíðindafólk avhoyrd í morgun, skrivað hevur Bjarni Mohr, umframt ljóðbrot við frágreiðing frá Heina Gaard í tíðindinum hjá kvf.fo hin 17. feb. 2015.
- ↑ 16.0 16.1 Aktuelt.fo - - Eingin ivi um at talan var um snýt, Ingi Samuelsen, 17. februar 2015.
- ↑ aktuelt.fo - Dómur fallin: Jørgen vann
- ↑ Retten på Færøernes DOM - Afsagt den 25. februar 2015 i sag nr. BS 760/2014
- ↑ in.fo - Sveinur Tróndarson kærir dómin, skrivað av Danjal av Rana, hin 25. februar 2015.
- ↑ in.fo - Trúvirðið fingið eitt skot fyri bógvin, skrivað hevur Vilmund Jacobsen hin 25. februar 2015.
- ↑ domstol.dk - Retten på Færøernes DOM - Afsagt den 25. februar 2015 i sag nr. BS 760/2014, side 58
- ↑ kvf.fo - Finst hvassliga at pørtum av dóminum, skrevet af Heini Gaard og Bjarni Mohr, hin 26. februar 2015.
- ↑ kvf.fo - Kringvarpsfólkini kæra (eisini) dómin
- ↑ Aktuelt.fo - Kringvarpið kærir eisini, skrivað hevur Ingi Samuelsen, hin 27. februar 2015.
- ↑ in.fo - Ósemja um sitat kann útseta rættarmálið, skrivað hevur Hallur av Rana 29.09.2015 (11:05)
- ↑ in.fo - Tríggir tímar um tollmálið (Tre timer om toldsagen), skrivað hevur Danjal av Rana 30.09.2015 (18:32)
- ↑ in.fo - Hatta kenni eg absolutt einki til, skrivað hevur Danjal av Rana 04.10.2015 (16:57)
- ↑ in.fo - Var ivasamur um sangin, skrivað av Danjal av Rana 04.10.2015 (17:50)
- ↑ in.fo - Ósamdir um hvat snýt er, skrivað Hallur av Rana 06.10.2015 (22:28)
- ↑ kvf.fo - Udskrift af Østre Landsrets Dombog - Dom - Afsagt den 18. november 2015 af Østre Landsrets 5. afdeling
- ↑ kvf.fo - Veit ikki um eg skal royna Hægstarætt, skrivað hava Jón Brian Hvidtfeldt og Bjarni Mohr, 18. nov. 2015.


text:
12.12.09
Sirkus Föroyar letur upp í Havn
Tey gera klárt at lata Sirkus upp í gomlu Skósøluni hjá Jóan Jakku í Vágsbotni í Havn. Ovast stendur Sunneva í durinum, meðan ein av Pixelgentunum málar veggin. Síðani sæst hon í barrini. Niðast er Sunneva avmyndað saman við medeigaranum Jóel Briem til vinstru og virkandi borgarstjóranum Boga Andreasen til høgru (Myndir: Birgir Kruse)
Í kvøld kl 20:00 lata Sunneva Háberg Eysturstein og Jóel Briem upp Sirkus Föroyar niðri í Vágsbotni, har sum skósølan hjá Jóan Jakku var fyrr. Konseptið er hitt sama, sum til fyri stuttum var í Reykjavík undir sama navni. Og tað eru júst fólkini aftanfyri alternativa og hugnaliga tilhaldsstaðin í Reykjavík, ið hava samstarvað við Sunnevu um Sirkus Föroyar. Havnin verður heilt víst ein lívligari býur eftir hetta. Og ikki er tað sørt, at Sirkus er eitt gott brand. So hvør veit, kanska fara Sirkus Föroyar, sum einki annað, at seta Havnina á heimskortið. Eitt spennandi átak!
at 5:24 PM
Labels: Tórshavnar kommuna


text:
Nítjan ára gamli Alex stendur ofta á vatnskíum á Foxánni, wakeboarding
, tey kalla. Úr IPoddinum spælir hann tónleik við Led Zeppelin for frá, og so er full speed ahead oman og niðan eftr ánni, meðan pápin, Neils, stendur við róðrið. Til tess at liggja væl í sjónum er Malibubáturin útgjørdur við fleiri tungum vatntangum sum barlast. Í góðveðrinum íðka onnur somu ítrótt og tað við somu ferð, so ikki er tað helt vandaleyst. Men siglandi løgreglan sæst javnan strúka framvið. Um veturin er fryst á ánni.


text:
Heystarverkætlanin 2016
Ì viku 39 og 40 hava vit eina hestarverkætlan á stovninum. Endamáli við hesi verkætlan er at børnini kenna ein part av teimum møguleikum árstíðirnar hava at bjóða og at tað gjøgnumgangandi er ein saman hangur í tí vit arbeiða við ígjøgnum árið.
So tá vit í vár fóru at sáa ymiskt inni á stovunum, sum vit seinni setti út í urtagarðin, er hettar ein náttúruligur partur at vit nú taka upp og gera brúk at tí vit hava fingið burturúr.
Børnini eru somuleiðis við til at rudda, koyra burturkast vek og gera allan garðin kláran til veturin.
Eisini hava vit her ein møguleika at arbeiða uppá tvørs á stovunum, bæði børn og vaksin hava møguleika at vera saman á annarleiðis og m.a. síggja ymisleikarnar hjá hvør øðrum á ein annan hátt.
Tit enda viku 39 við at gera ein góðan døgurða og borðreitt verður við fiskafrikadellum, nýggjum eplum og gularótum.
Børnini eru við til at turka urtir og gera urta salt, gera rabarbusúltutoy, og øll fáa eitt sindur við heima til familjuna, at smakka.
Ì viku 40 hava vit heystarverkstað, her arbeiða vit uppá tvørs av stovunum og gera ymiskt kreativt, vit klippa, klistra og gera m.a. brúk av tilfari úr náttúruni.


text:
Tær næstu vikurnar fer Ráðið fyri Ferðslutrygd undir eitt átak, ið skal varpa ljós á gáloysni í ferðsluni. Útlenskar kanningar vísa, at gáloysni eigur skyldina í umleið 3. hvørjari álvarsliga ella deyðsvanlukku. Sambært Ráðnum fyri Ferðslutrygd eru tølini væntandi tað sama í Føroyum.
Gáloysni í ferðsluni er, tá bilførarin fæst við okkurt, ið ikki hevur við koyringina at gera. Tað kann vera at tosa í telefon, skriva sms, eta og drekka ella at t.d. leita eftir onkrum. Tá ein bilførari fæst við slíkt meðan hann koyrir, veksir vandin fyri vanlukkum munandi.
Átakið hjá RFF kallast "5 sekund = 111 metrar við 80 km/t". 111 metrar er nevniliga strekkið ein bilur leggur afturum seg uppá fimm sekund, um hann koyrir 80 kilometrar um tíman. Hetta skal varpa ljós á, júst hvussu skjótt tað kann ganga galið í ferðsluni.
Endamálið við átakinum er, at fáa føroyingar at hugsavna seg betur um koyringina, tá koyrt verður.
Sambært kanningum sum Gallup hevur gjørt fyri RFF eru føroyingar eisini greiðir um vandan av gáloysni í ferðsluni. Kanningarnar vísa, at 85 prosent av føroyingum halda, at gáloysni hevur sera stóran ella stóran týdning fyri talið av álvarsligum ferðsluvanlukkum. Kanningin vísir eisini, at størri parturin av føroyingum ikki nýtir handhildna telefon meðan koyrt verður.
Sambært kanningini siga 24 prosent av føroyingum seg tosa í telefon meðan tey koyra. Hetta talið er, sambært RFF, minkað munandi seinastu árini. 11 prosent siga seg skriva ella lesa sms meðan tey koyra.
Síggj filmin til nýggja átakið hjá RFF her.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Tróndur Arge 13.01.2018 (00:40)
Ferðafrásøgn: Shit teir eru stórir
Seinasta ferðafrásøgnin endaði við, at dysturin móti Ukraina byrjaði. Tað fyrsta eg hugsi er, at teir eru allir eitt høvd ella tvey størri enn okkara. Tá spælararnir koma á vøllin ganga teir forbí hvønn annan og heilsa upp á við at geva “high five”. Flestu av okkara mugu strekkja seg, fyri at røkka upp. “Shit teir eru stórir” hugsi eg innantanna – mikrofonin er frá.
Føroyar - Italia (Leygarkvøldið klokkan 19.45) Beinleiðis á Rás2
Vit eru ongantíð ordiliga við í dystinum, tí Ukraina spæla við fullari ferð, meðan okkara ikki eru heilt har, sum teir skulu. Tað ger, at mótstøðuliðið lættliga kemur til síni mál, meðan okkara mugu berjast fyri at koma til skot, sum teir so omaná tað heila senda á stongina. Eitt afturvendandi tiltak.
Avbjóðingin við internetinum er eisini í høllini. Eg skal brúka eitt lan-stikk, men tað er ikki í høllini. Bara Wi-Fi! Loysnin er ein nýggjur dimsur, sum eg sleppi at lána frá italska hondbóltssambandinum. Tey eru sera fyrikomandi og loystu trupulleikan fyri meg upp á fimm minuttir. Frálíkt!
Saman kann sigast um fotografin hjá italska hondbóltssambandinum. Isabella Gandolfi fortelur íðin frá, at hon eigur ein 16 ára gamlan son, sum eisini spælir hondbólt. Prátið endar við, at vit sleppa at brúka myndirnar hjá henni. Takk fyri tað!
Landsliðið hjá okkum er ikki væl samanspælt. Øll royna at halda maskuni og tosa positivt, men sannleikin er, at vit eru langt frá tí, ið vit kunnu klára. Kanska eini fimm ár, har somu spælararnir velja at satsa upp á hondbólt og venja saman.
Føroyar tapa dystin 30-22, men tað er eisini í ordan. Teir eru størri, sterkari og raka ótrúliga væl málið. Eftir dystin hyggi eg eftir Rumenia-Italia saman við landsliðsvenjarunum. Eg haldi ikki rumenarnir síggja so stórir út, men nú sita vit eisini einar 5-6 metrar upp frá og hyggja.
Vit eru ov lítil
Á gistingarhúsinum er lagið hóast alt gott. Spælararnir vita, at hetta var ein stórur biti, men eisini at teir kunnu reisa seg til dystin móti Rumenia. Um kvøldið verður tosað um hvussu føroyskur hondbóltur í framtíðini kann bjóða av.
Tú kanst venja nógv, men tú kanst ikki venja spælarar at blíva hægri. Eg komi í tankar um eina samrøðu eg hevði við Sonni Larsen, landsliðsvenjara, í fjør. Hann vísti á ein kendan trupulleika við børnum, sum eru høg av vøkstri. Tey missa mangan hugin til ítrótt í árunum, tá motorikkurin ikki klárar at fylgja við. Lykilin er at halda teimum framat, tí tað kemur aftur seinni. Kanska duga vit ikki tað í Føroyum, tí ongin óvanliga stórur spælari er at síggja á landsliðnum. Hugsið um tað.
Kamar nummar 220
Mest vitjaða kamarið á gistingarhúsinum er nummar 220. Tað er viðgerðarkamari. Har samlast allir spælararnir, sum skulu til viðgerð ella í ísbað. Onkur setur seg bara í, meðan aðrir nærmast mugu tveitast í. Fríði Weyhe er ein av teimum, men hann viðurkennur tað. Hann fekk annan fótin í. Verri gongur hjá Helga Hoydal. Hann hevur ilt og sigur, at hann fær ikki spælt aftur, eftir at hann beklaði í dystinum.
Dagurin endar við eini samling, har venjarar og spælarar hava orðið. Høgni Klein Olsen úr Kyndli hevur fingið til uppgávu, at greiða frá um Rumenia, sum er komandi mótstøðuliðið. Hann hevur lisið væl upp á og fortelur eisini um fleiri av rumenunum, sum hava givið nógv til føroyskan hondbólt. At enda er boðskapurin, at ongin er ov stórur til at liggja niðri.
Spennandi eina løtu
Tað er ein avslappur stemningur í dag, tá dysturin móti Rumenia er. Bæði til morgunmat og døgurða er lítið prát. Daman í køkinum, sum eisini situr í móttøkuni, er nú blíð sum fá. Hon er ein av hesum, sum er torfør at rokna út. Hon er ill, tá vit spyrja um meiri vant, men flennur, tá hon setur tað á borðið. Eg haldi at okkara sjarmerandi spælarar hava vunnið á henni – nú smílist og flennur hon fyri tað mesta.
Helgi Hoydal verður sendur á sjúkrahúsið, men lovar at verða viðmerkjari á Rás2, um hann er aftur áðrenn dystarbyrjan. Tað er hann, men við beinskinnara á. Hann hevur brotið ytsta beini í vinstra fóti. Hann skal helst sita uttanfyri í tveir mánaðir.
Hann hevur góðar taligávur og stendur seg væl sum viðmerkjara. Men aftur leggi eg merki til, at hinir eru størri enn vit. Serliga bakk-ketan. “Shit teir eru stórir” hugsi eg. Eina løtu er spennandi, tá vit koma niður á 10-9, tá tað eru 20 minuttir spældir.
So missa vit takið og eru ikki við aftur, fyrr enn tað er ov seint. Vit brenna eisini fleiri stórar møguleikar og tapa 20-28. Tað ljóðar sum ein skøvað fløga, men hetta krevur tíð. Landsliðið skal nokk blíva betri, tí tað er enn nógv ting, sum vit kunnu gera nakað við, sum ikki rigga.
Liðið er mannað av spælarum, sum hava hondbóltin sum fremstu raðfesting. Sjey spælarar hava spælt á U21 so seint sum í summar, so aldurin er við okkum. Liðið hevur bara havt tríggjar samlingar og seinastu dystirnir vóru fyri einum ári síðani. Tað skal nokk koma.
Skriva søgu?
Søgan sigur, at vit hava ongantíð vunnið ein HM ella EM undankappingardyst – er mær fortalt. Í morgin (leygardagin) spæla vit móti veikasta liðnum í bólkinum – umframt okkum. Italia hava vit fyrr spælt upp í móti. Trupulleikin er bara, at meðan eg siti og hyggi í høllini, og skrivi hesa reglurnar, er Italia á odda 23-21 og tað er tíggju minuttir eftir.
Tað blívur so spennandi, at eg velji at bíða við at trýsta á send. Heima í Føroyum eru boðini, at tað er trýst á heimasíðuni, tí samgongan hevur mist enn ein lim. Í somu løtu kemur Fríði Weyhe við brotnari hond. Nú líkjast samgongan og landsliðið. Tey klára illa nokk at telja upp í ávikavist 17 og 16. Nú eru bara 14 spælarar tøkir til dystin móti Italia. Hvussu galið verður tað hjá samgonguni, tá eg vakni í morgin?
Apropos Italia, so vinna teir 29-28 í seinastu sekundunum. Allir tankar um, at teir fóru at tapa stórt móti endanum, og hava brúkt allar kreftirnar fara í vaskið. Teir fegnast saman við fleiri hundrað áskoðarum í Palasport høllini í Bolzano.
Síggj avgerandi málið og fagnaðin við at trýsta HER (Mást hava Facebook fyri at síggja)
Hetta verður ikki nemt, men vit kunnu skrivað søgu í morgin, men tað kemur at krevja nógv av okkum!
Tróndur Arge – Bolzano, Italia
Ferðafrásøgn út Italia:
1. partur: Úr Føroyum til Bolzano
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skúlabygging, rennibreyt og ein vakrari býur eru nakrar av yvirskriftunum í fíggjarætlanini hjá Klaksvíkar Býráð fyri 2018, sum skal til endaliga atkvøðugreiðslu 16. november.
Í fíggjarætlanini eru umleið 5 milliónir settar av til at gera arbeiði við vegum liðugt, umframt smærri dagføringar og betringar.
Á ítróttarøkinum eru millum annað 9 mió. kr. settar av til rennibreytina við Másheygg, umframt at 2 mió. kr. eru settar av til at skifta graslíkið á vøllinum við Djúpumýru.
Mentanarhúsið verður somuleiðis raðfest høgt á fíggjarætlanini; góðar 6 milliónir eru settar av til ta verkætlanina í komandi ári.
Í fíggjarætlanini fyri 2018 eru 6,6 milliónir settar av til nýggja miðbýin, har kringumstøðurnar um íbúðarbygningin skulu gerast og snøggast, umframt at økið skal fríðkast og fyrireikast til aðrar bygningar, sum koma í framtíðini
Knappar 6 milliónir eru settar av til økið við Borðoyarvík, og teir pengarnir skulu bæði brúkast til útstykking og betring av eitt nú veg-, ljós- og parkeringsviðurskiftum, umframt at økið rundanum bátahylin eisini verður ruddað og fríðkað
Bæði tey ungu og eldri fáa part. Á Skúlatrøð er ferð komin á byggingina, og skúlabyggingin er framvegis størsta einstaka íløga hjá Klaksvíkar kommunu nakrantíð. 20 milliónir eru settar av til skúlabyggingina í 2018, og hetta er eisini størsti posturin á fíggjarætlanini, eins og 3 milliónir eru settar av til at útvega eldrapláss.
- Semja er millum allar býráðslimir um fíggjarætlanina, og vit leggja framvegis dent á at minka um skuldina og umleggja lán fyri at halda rentuútreiðslunum niðri. Hetta betrar um gjaldførið og ger harumframt kommununa sterkari at standa ímóti í verri tíðum, sigur borgarstjórin Jógvan Skorheim á heimasíðuni hjá Klaksvíkar býráð.
Kelda: Klaksvik.fo


text:
Tíðindi
5. mai 2017
Leiðslan gongur á odda í menningini av skúlaverkinum, og tí er dentur lagdur á, at útbúgvingin innihaldsliga bæði skal menna námsfrøðiligu fatanina hjá leiðarum í undirvísingarstovnum og veita leiðarum ástøðilig og verklig leiðsluamboð.
Í fjør heitti landsstýriskvinnan í mentamálum, Rigmor Dam, á Námsvísindadeildina á Fróðskaparsetrur Føroya um, saman við diplomútbúgvingin á Glasi, at skipa eina skúlaleiðsluútbúgving í innan námsfrøðiligari leiðslu eftir føroyskum leisti. Nú fyrireikingarnar eru um at koma undir land, verður útbúgvingin boðin út at byrja í august.
Við tað, at plássini eru avmarkað, og at talan er um miðvíst menningartiltak fyri alt skúlaverkið, verða bæði faklig, landafrøðilig og onnur atlit tikin í sambandi við upptøkuna.
Útbúgvingin er ókeypis, og starvsfólk í skúlaverkinum fáa ávísan niðurskurð til uppgávuskriving og annað. Lærarar, sum ikki eru í starvi í skúlaverkinum í løtuni, kunnu eisini søkja um upptøku.
Nýggja skúlastjóraútbúgvingin á diplomleiðarastøði telur 60 ECTS og er sett saman av vísindaástøði, seks fakmodulum, trimum valmodulum og einari serritgerð. Útbúgvingin er skipað sum hálvtíðarlestur í tvey ár, og undirvíst verður eitt ella tvey vikuskifti um mánaðin.
Umsóknarfreistin til námsfrøðiligu leiðsluútbúgvingina er 15. mai 2017. Umsóknarblað og kunning eru tøk á heimasíðuni hjá Fróðskaparsetri Føroya www.setur.fo
Kelda: mmr.fo
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Í dag, 8. mars, er altjóða kvinnudagur. Enn er langt á mál í javnstøðustríðnum, tó at glottar eru at hóma, staðfestir Marna Jacobsen, forkvinna í Demokratia, millum annað í hesi hugleiðing.
Tá ið Donald Trump var tikin í eið sum amerikanskur forseti brast eitt mótmæli á í USA, sum gav endurljóð um alla verðina. Hetta sæst aftur í dag. Kvinnur hava fingið blóð upp á tonnina av kravgongunum, sum við íblástri úr USA vóru um alla verðina ímóti Donald Trump, sum greidliga hevði givið til kennar, at hann er sera kvinnufíggindaligur. Hann mælti m.a. til, at kvinnur, sum fingu abort, skuldu fonglast og reypaði av, at hann sum valdsmenniskja og kendur persónur kundi gera, sum hann vildi við kvinnur. Longu 20. januar setti hann lóg í gildi kallað ’Global Gag Rule’, sum avmarkar arbeiði í menningarlondum, sum hava abort á programminum.
Í Svøriki verður mælt til at taka lut í verkfalli, sum verður um alla verðina 8. mars. Tær fara at mótmæla patriarkalska valdinum, sum er kapitalistiskt, sexistiskt, rasistiskt og heteronormativt. Tað ræður um at halda fast við tey rættindi, sum vit hóast alt hava stríðst okkum til. Í Russlandi hevur Putin minkað um revsingina fyri harðskap móti kvinnum í parlagi. Í Pólandi var ætlanin at geva kvinnum fimm ára fongsulsrevsing fyri at taka abort, men hetta var steðgað av umfatandi mótmælum frá kvinnum. Í katólsku kirkjuni er tað framvegis bannað at brúka fyribyrging, at fáa abort og at giftast við einum av sama kyni, í Egyptalandi er forsetin har hart ímóti kvinnurættindastríðskvinnum. Men í Føroyum hugna vit okkum við drekkamunni og mótasýning, sjálvt um vit hava eina rúgvu av málum, sum enn ikki eru loyst.
Og tó – onkur glotti er: tað er heilt greitt, at tey ungu eru komin á aðrar tankar. Kvinnurnar, sum eru føddar í 80-unum og eru uppaldar til at trúgva upp á seg sjálvar, síggja nú, tá tær koma út í veruliga lívið, at tað als ikki er soleiðis úti, sum tað var heima.
Her valdar ein karrá patriarkalsk hevd framvegis, sum als ikki er opin fyri at loyva kvinnum at fatinum. Her eru framvegis somu væntanir um, hvørjar leiklutir gentur og dreingir eiga at hava. Kvinnur verða viðfarnar sum horur á netinum og millum manna. Tær eiga enn ikki rættin til sín egna kropp. Tey ungu undra seg yvir, at málið um líkaløn enn ikki er avgreitt. Hví pápar ikki taka barnsburðarfarloyvi, hví so fáar kvinnur eru í politikki, hví tað eru so fáir kvinnuligir stjórar, hví kvinnur eru so illa umboðaðar í almennum tíansheldur privatum nevndum. Hví eru slík mál ikki langt síðan loyst, sum kvinnur hava stríðst fyri tey seinastu næstan 50 árini, og nær verða tey loyst?
Her nógv er at gera
Sum gamlan feminist frøir tað meg almikið, at serliga tær ungu kvinnurnar eru farnar undir at kasta ljós aftur á femismuna við sjónleiki, tónleiki og tiltøkum av ymsum slagi nú upp undir 8. mars. Her hugsi eg serliga um tær, sum skipa fyri Damudomi, men eisini tey ungu í Unga Tjóðveldinum, sum skipa fyri fundi í Mettustovu um kvinnur í láglønarstørvum.
Tí sakirnar tróta ikki fyri at fáa fulla javnstøðu. Her er eitt lítið úrval:
- Føroyskar kvinnur hava enn ikki líkaløn
- Kvinnustørv eru í stóran mun láglønarstørv
- Kvinnur sleppa í alt ov stóran mun ikki at arbeiða fulla tíð
- Pensjónsviðurskifti hjá kvinnum er út av lagi vánalig
- Barnsburðarfarloyvi setur kvinnur í verri støðu á arbeiðsmarknaðinum
- Kvinnuítróttur er lágt prioriteraður
- Harðskapur móti kvinnum er stórur
- Kvinnur og gentur verða eisini neyðtiknar í Føroyum
- Børn verða kynsliga misbrúkt í sera stóran mun í Føroyum
- Kvinnur hava ikki rætt til frían abort
- Kvinnur verða seksuelt háðaðar á sosialu miðlunum og úti millum manna
- Kvinnur eru ikki javnt umboðaðar í Løgtinginum (20 %)
- Kvinnur eru ikki javnt umboðaðar í kommunustýrum (33,8 %)
- Kvinnur eru ikki javnt umboðaðar í almennum nevndum (39 %)
Hvussu stutt vit eru komin á javnstøðuleið boðar uppskotið hjá Fólkaflokkinum frá um, at foreldur sjálv skulu syrgja fyri at fáa síni børn ansað.
90.000 krónur skulu foreldur fáa fyri at fáa barnið ansað. Tvs. at tann sum ansar barninum skal fáa 7500 kr um mánaðin, tað veri seg grannin, ein arbeiðsgenta ella ein pedagogur, sum tekur hetta arbeiðið uppá seg. Tað er sjálvandi nógv bíligari fyri samfelagið enn at geva kvinnum eina ordiliga løn. Tí tað er neyvan nakar ivi um, at tað framvegis vera kvinnurnar, sum fara at ansa børnunum fyri undirløn.
Tað skal eita seg, at fólk, sum arbeiða skiftandi vaktir á røktarheimum, sjúkrahúsum og fiskavirkjum skulu hava møguleika fyri at fáa síni børn ansað. Gott hugskot, men hví skulu tey sjálv syrgja fyri tí? Hví kunnu land og kommunur ikki í felag skipa fyri ansing av børnum hjá foreldrum, sum arbeiða skiftandi vaktir?
Við teimum 90.000 krónunum fyri hvørt barnið er tað eisini hugsandi, at foreldur (les: kvinnur) fara at ansa sínum børnum heima, sigur Jørgen Niclasen. Øh – Hvat hugsar maðurin fyri sær?
Takið nú javnstøðu í álvara
Í grein í Berlingske Tidende tann 6. mars skriva tær báðar Suzanne Moll og Jytte Nielsen úr Kvinfo tíðargrein í sambandi við 8. mars, og yvirskriftin er: Tag nu ligestilling alvorligt, politikere.
Hetta sama havi eg hug at siga við okkara politikarar: Gevist við at halda, at javnstøða er nakað, sum vit loysa í privatum regi. Tað hendir seg ikki! Tit mugu taka ábyrgd av økinum. Setið tykkum mál og deilmál, setið nógv meira pengar av til at økja um javnstøðuna. Við øllum teimum kvinnunum, vit hava í landstýrinum, hava vit ein søguligan møguleika at gera mun. Stuðulin til Javnstøðunevndina og Demokratia er tilsamans 733 túsund krónur, hetta er reint út sagt láturligt! Gevist at tosa um, at vit ikki hava pengar til hetta og hitt, tí tá tað kemur til fisk og berghol og undirsjóvartunlar og vegir, so tróta pengarnir ikki. Hetta er spurningur um prioritering og at tora og einki annað!
Við øllum teimum skilagóðu kvinnunum í landstýrinum vænti eg mær, at nú fer at koma vend í – nú fara politikarar at taka javnstøðu í álvara.
Marna Jacobsen
forkvinna í Demokratia


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Fiskinvinnuskúlin fingið tilfeingisbreyt
07.03.2013
Tíðindaskriv frá Fiskivinnuskúlanum:
Tilfeingisbreytin – tann grøna breytin
Ung í Føroyum, sum hava áhuga fyri føroysku náttúruni og gagnnýtslu av føroyskum náttúruríkidømi, fáa nú eitt nýtt útbúgvingartilboð á Fiskivinnuskúlanum í Vestmanna. Nýggja gymnasiala útbúgvingin eitur tilfeingisbreytin og gevur næmingunum almennan lestrarførleika til hægri lærustovnar á jøvnum føti við hinar gymnasialu breytirnar.
Á nýggju tilfeingisbreytini í Vestmanna, sum byrjar í summar, verður serliga undirvíst í náttúruvísindaligum lærugreinum á C-, B- og A-stigi, og breytin er serliga ætlað teimum, sum hava áhuga fyri náttúruni, umhvørvinum og burðardyggari gagnnýtslu av náttúruríkidøminum. Stutt sagt er talan um eina grøna gymnasiala breyt, sum tekur trý ár.
Seinastu árini er ein alsamt størri partur av teimum, sum hava tikið prógv á Fiskivinnuskúlanum, farin undir hægri lestur á universitetum í fleiri ymsum londum, t.d. Norra, Danmark, Póllandi, Australia, Skotlandi og Onglandi, og henda gongdin fer væntandi at halda fram. Fleiri av hesum ungu eru longu komin aftur til Føroya at búgva og arbeiða.
Nýggja tilfeingisbreytin er grundað á tey føroysku náttúruvirðini, sum gevur teimum ungu eina føroyska barlast, áðrenn tey fara uttanlands at lesa. Tí kann roknast við, at fleiri teirra fara at velja hægri útbúgvingar, sum vit hava brúk fyri í Føroyum, og vónandi fer onkur teirra at seta nýggj arbeiðspláss á stovn.
Javnsettar breytir
Ein misskiljing millum ungfólk í fólkaskúlanum hevur verið, at fleiri teirra halda, at Fiskivinnuskúlin ikki gevur teimum eins góðar møguleikar at søkja inn á hægri útbúgvingar í Føroyum ella uttanlands, sum hinir miðnámsskúlarnir. Hesi ivamál eru ruddað av vegnum, tí allar tær nýggju gymnasialu breytirnar geva næmingunum almennan lestrarførleika.
Á tilfeingisbreytini eru tvær nýggjar lærugreinir, sum ikki finnast á nøkrum øðrum breytum. Tann fyrra lærugreinin er tilfeingisfrøði á B-stigi, sum skal geva næmingunum grundleggjandi vitan um tey ymsu sløgini av livandi verum í føroysku náttúruni, og tann samfelagsliga týdningin, tey hava. Næmingarnir skulu eisini duga at meta um, hvussu vit gagnnýta okkara náttúrutilfeingi, sum er, og um menningarmøguleikar fyri betri gagnnýtslu í framtíðini, so vit fáa fleiri arbeiðspláss í Føroyum.
Hin nýggja lærugreinin er tilfeingi á A-stigi, har næmingarnir arbeiða við fýra verkætlanum triðja skúlaárið. Verkætlanir kunnu gerast innan hesi øki: Náttúrutilfeingi, aling, landbúnað, fiskiskap og veiðu, framleiðslu og náttúrunýtslu.
Nærri upplýsingar um tilfeingisbreytina eru á heimasíðuni: http://www.fiskvest.fo/. Til ber eisini at ringja til skúlan á tlf. 424 573 ella 221 654. Freistin at søkja inn á nýggju breytina á Fiskivinnuskúlanum er fríggjadagin 15. mars.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
SEYŠAMARKINGIN.
Hagamark.
Hvųr hagi skal hava sķtt mark į ųllum seyšinum ķ haganum ella, um neyšugt, fleiri mark į ymiskum seyšafylgjum ķ haganum, sbr. § 20, punkt 3b ķ hagalógini.
Sama mark kann ikki vera hagamark ķ tveimum hųgum ķ somu oyggj.
Mįl, sum višvķka markabroytingum, skulu verša višgjųrd į grannastevnu. Sżslumašurin skal sķšan leggja tey fyri Vinnumįlastżriš til avgeršar.
Eingin annar enn rųktingarmenn hagans kann av sķnum eintingum marka seyš.
Ęrseyšur, sum ikki hoyrir til hagan, men į fjalli er komin upp ķ gonguna, skal į ręttini frįmerkjast vi slųšuri, tį iš ikki vissa er fyri, at lamb hennara er markaš rętt.
Taš er umrįšandi, at allur seyšur veršur vęl og tżšiliga markašur so eingin ivi stendst av śr hvųrjum haga, seyšurin er.
Tekur ósemja ella ivi seg upp um, hvųnn haga eitt lamb hoyrir til, sum ómarkaš kemur į rętt um heystiš, skal taš lutast tķ haganum, sum taš gongur ķ.
Seyšur, iš er ómarkašur ella so óvandaliga markašur, at sżslumašurin og tveir óvildarmenn, hann hevur innkallaš, vįtta merkiš at vera ókenniligt, veršur višgjųršur, um ivi er um eigaran, sum funniš fę. (§ 28 ķ giršingarlógini).
Kenningamark.
Kenning ķ seyšaskipanini ella pųrtum av henni er bert loyvd viš fylgjandi treytum:
1. Vištųka um hetta skal vera samtykt į hagastevnu į hagastevnu, sum er kallaš saman viš ķ minsta lagi 3 mįnaša varningi. Fyri at samtyktin fęr gildi krevst, at hon er samtykt av so mongum viš atkvųšurętti, iš tilsamans eru ķ minsta lagi:
a) tveir trišingar av ųllum viš atkvųšurętti og
b) helvtini av ųllum markatalinum ķ haganum.
2. Ķ vištųkuni skal vera skilaš til, hvussu stór skipanin skal vera ķ ųllum haganum, og um ųll skipanin skal vera kenning ella bert ein partur av henni, og hvųr.
3. Ķ vištųkuni skal harafturat vera skila til:
a) at rųktin veršur umsitin av rųktingarmonnum, valdir a hagastevnuni ella av stżrinum, sbr. § 9;
b) at seyšur hjį hvųrjum eigara sęr umframt taš įvķsa hagamerkiš (§ 13) skal hava frįmerki, sum sżslumašurin skal góškenna, įšrenn taš veršur nżtt;
c) at brundseyšir skulu frammanundan takast śr og samsżnast eigaranum eftir meting.


text:
Árligu samráðingarnar um ferðandi fiskastovnar
Dan Klein --- 26.09.2011 - 09:30
Komandi vikurnar verða árligu samráðingarnar um umsiting av uppsjóvarfiskastovnunum - kongafiski í Irmingarhavinum, kongafiski í Norðurhøvum, svartkjafti, norðhavssild og makreli - fyri 2012.
Føroyar eiga sum strandarland part í bæði makreli, svartkjafti, norðhavssild og kongafiski, og hava hesir fiskastovnar stóran týdning fyri føroyska fiskivinnu og búskapin sum heild.
Byrjað verður 28. september, tá samráðingarnar um umsiting av kongafiski í Irmingarhavinum eru á skránni. Samráðingarnar um kongafisk í Irmingarhavinum hava í nógv ár verið truplar, tí semja hevur hvørki verið um býti ella um árligu heildarkvotuna.
Í ár eru umstøðurnar tó øðrvísi, tí í mars 2011 gjørdu strandarlondini (Føroyar, Grønland og Ísland) og ES og Noreg eina 4 ára avtalu um umsiting av kongafiskinum í Irmingarhavinum. Avtalan ásetur býtið til teir einstøku partarnar og heildarkvotuna komandi árini.
Samráðingarnar um kongafisk í Norðurhøvum verða 29. og 30. september. Her er eingin strandarlandaavtala, og fiskiskapurin seinastu árini hevur ístaðin verið skipaður eftir eini NEAFC samtykt. Fundurin, sum verður í næstu viku, er m.a. eitt høvi til at fyrireika hesa NEAFC samtykt. Samráðingarnar um svartkjaft verða 10. og 11. oktober.
Føroyar, Ísland, ES og Noreg eru strandarlond um svartkjaft. Eisini luttekur Russland sum eygleiðari. Í fjør varð svartkjaftakvotan munandi skerd, og heildarkvotan fyri 2011 varð ásett til einans góð 40.000 tons. Eftir at kanningar eru gjørdar av svartkjaftastovninum í 2011, tykjast útlitini fyri 2012 nakað betur. Hetta gevur vónir fyri framtíðini.
Norðhavssildin verður viðgjørd 13. og 14. oktober. Strandarlond um norðhavssild eru Føroyar, Ísland, ES, Russland og Noreg. Síðst í røðini eru samráðingarnar um makrelin, sum eru ásettar at byrja 18. oktober.
Sum kunnugt er støðan viðvíkjandi makrelinum serlig, tí ongin strandarlandaavtala hevur verið síðani 2010. Málið við samráðingunum er at fáa semju um eitt býti av makrelstovninum og at koma ásamt um eina nýggja avtalu millum øll strandarlondini Føroyar, ES, Ísland og Noreg. Ein fyrireikandi fundur varð hildin millum samráðingarleiðararnar hjá londunum í síðstu viku (21. og 22. september) í London, har høvi var at leggja fram sjónarmið undan komandi samráðingunum.
Fundurin varð hildin í góðum anda, men gav samstundis ábendingar um, at tað standa truplar samráðingar fyri framman. Við í føroysku samráðingarnevndini vera umboð fyri Fiskimálaráðið, Fiskiveiðieftirlitið, Havstovuna, Uttanríkisráðið og Reiðarafelagið.
Allir fundirnir verða í London.


text:
Mass og Mia er ein nethandil, sum selir barnaklæðir til allar aldursbólkar. Vit leggja okkum eftir at hava klæðir, sum hava góða góðsku og ein rímiligan prís.
Bíleggingar verða avgreiddar beinan vegin og kundatænastan er á hægsta støði.
Í byrjuni miða vit ímóti at selja basis barnaklæðir, bæði til inni- og útibrúk, so sum undirklæðir, sokkar, húgvur, handskar, húgvur, regnklæðir, vetrarklæðir o.s.fr. Miða verður eisini ímóti at hava klæðini á lagur, so kundin altíð fær tað, hann hevur tørv á.
Vit tíðini fara vit at víðka vøruútvalið til at fevna um øll klæðir til børn. Vit vilja gjarna frætta frá tykkum, um tit hava ávís ynski til klæðir, merkir ella annað, so vit kunnu menna handilin í samstarvi við okkara kundar.


text:
Eysturoyar- og Sandoyartunnilin – enn einaferð!
2. apríl 2016
Tað, sum nú ræður um, tað er at halda fast við semjuna og føra ætlanina út í lívið, nú
Enn einaferð eru røddir frammi um at steðga á við hesi stóru og neyðugu tunnilsætlan, sum fer at geva føroyska samfelagnum góðar og fjøltáttaðar møguleikar, sum ikki eru í dag.
Nei, vit eiga ikki at steðga á nú, men vit eiga at lata tunnilsfelagið arbeiða við fullari kraft - eftir einmæltari løgtingssamtykt, soleiðis, at tunlarnir verða lidnir til ásetta tíð.
Tað er hugaligt at síggja, at arbeiðið er byrjað bæði á Streymoyar- og Eysturoyarlandinum, og at dagamunur sæst við arbeiðinum – tað er sjón fyri søgn.
Nei, nú má ikki steðgast á, nú má ikki helmast í, fyrr enn málið er nátt og tað er koyrandi gjøgnum tunlarnar báðar.
Í politisku skipanini eru pengar settir av í 2016 og fyri tíðarskeiðið 2017-21 eru fyri játtanarkarmarnar eisini pengar markaðir til endamálið. Hetta er heilt í tráð við politisku semjuna, sum var millum allar teir politisku flokkarnar á tingi, tá avtala varð gjørd um tunilsverkætlanina.
Tað, sum nú ræður um, tað er at halda fast við semjuna og føra ætlanina út í lívið, nú.
Tað eiga vit at fara at megna!
Magnus Rasmussen
Løgtingsmaður fyri Sambandsflokkin
RN
Aftur


text:
Bakkafrost tekur allan fiskin í Hvannasund Norður
vinna16-03-2017 - 18:22 - Jóanis Nielsen
Alibrúkið hjá Bakkafrost í Hvannasundi Norður hevur í eina tíð verið undir illgruna um, at fiskurin sum gongur har er smitttaður við ILA.
Av trygdarorsøkum, hevur Bakkafrost tikið avgerð um, at allur fiskurin skal takast beinanvegin, mett verður at alt er tikið seinast í april, tað siga teir í tíðindaskrivi í kvøld.
Alibrúkið hevur í løtuni 1,0 milliónir laksar, teir viga í meðal 3,2 kg.
Bakkafrost sigur tó, at tað enn ikki er prógvað at fiskurin er smittaður, men teir hava hert eftirlit við alibrúkinum.


text:
- Tíðindi, mentan og ítróttur
"Eg mátti koyra alt í skrell"
Tak niður
Sjampanjuproppar, fín klæði og gott undirhald er tað, sum eyðkennir nýggjárskonsertina hjá Føroya Symfoniorkestri. Men hvørjir tankar liggja aftanfyri, serliga tá talan er um nýskrivað verk, sum verða frumframførd? Sunleif Rasmussen greiðir frá arbeiðsgongdini við ouverturuni til 35-ára føðingardagin hjá FSO, um, at hann í fyrstu atløgu valdi at vraka 14 daga arbeiði. "Tú mást vera øgiliga sjálvkritiskur, skalt tú fáa tað besta burturúr", sigur Sunleif. Hoyr samrøðuna, sum varð send í Vikuskifti 12. januar, her.
Sí eisini